Legezko Oharra eta Pribatutasun Politika | Autocares Sobrón\nHasiera / Legezko Oharra eta Pribatutasun Politika\nAUTOCARES SOBRON, SL enpresak, Laudion Katuxa-Ibarra kaleko 15.ean helbideratuta, Web orri hau erabiltzeko baldintzen berri eman nahi die erabiltzaileei lege-ohar honetan. Baita bere pribatutasun-politikaren eta datu pertsonalak babesteko arauen berri ere, erabiltzaileek libreki eta beren kabuz erabaki dezaten Autocares Sobron SL enpresak emandako zerbitzuen truke eskatzen zaizkien datu pertsonalak eman nahi dituzten.\nWeb honetan sartzen den pertsona oro erabiltzailea izango da, eta horrenbestez, hemen jasotako oharrak eta aplikatzekoak diren bestelako lege arauak betetzeko konpromisoa hartuko du.\nErabiltzaileak konpromisoa hartuko du webgunea zuzen erabiltzeko, inolako iruzurrik egin gabe, baita AUTOCARES SOBRON SL enpresaren irudiari, interesei eta eskubideei kalte egin diezaiekeen jokaerarik ez izateko ere. Erabiltzaileak webgunea erabiltzeko baldintzak hausten baditu edo enpresak hori gertatu den susmoa baldin badauka, AUTOCARES SOBRON SLk eskubidea izango du erabiltzaileei webgunera sartzeko eskubidea mugatu, bertan behera utzi edo galarazteko, eta beharrezko den edozein neurri tekniko hartu ahal izango du horretarako.\nErabiltzaileak hala nahi badu, informazio pertsonala eman ahal izango dio enpresari, wegbunean eskaintzen diren galdetegiak betez edo proposatutako helbide elektronikoetara idatziz. Datu Pertsonalak Babesteko abenduaren 13ko 15/1999 Lege Organikoan ezarritakoari jarraituz, webgune honen galdetegi eta helbide elektronikoen bitartez datu pertsonalak ematen dituzten erabiltzaileek enpresari datu horiek erabiltzeko baimena ematen diotela esan nahi du, pribatutasun politika honetan jasotako oinarrien arabera.\nBildutako datu pertsonalak modu automatizatuan nahiz bestela erabiliko dira, eta AUTOCARES SOBRON SL enpresaren fitxategietan gordeko dira, Datuak Babesteko Erregistro Orokorrean behar bezala jasota.\nOro har, datu pertsonalak honetarako erabiliko dira: (i) erabiltzailearekin harremanetan jarri ahal izateko; (ii) bidalitako galdera, iruzkin, gorabehera edo iradokizunei behar bezala erantzuteko; (iii) administrazioko oinarrizko zereginak kudeatzeko; (iv) aurrekontu eskaerei behar bezala erantzuteko; (v) webgunearen bidez eginiko erreserbak egoki kudeatzeko; (vi) konpainiak eskainitako fidelizazio txartelen alta, aldaketa edo baja kudeatzeko; (vii) posta elektronikoz edo beste edozein bitartekoren bidez AUTOCARES SOBRON SLren edo bidaiariak errepidez garraiatzeko bestelako enpresen berritasun, produktu eta zerbitzuei buruzko informazioa emateko (zerbitzua egoki kudeatzea), posta elektronikoz edo bestela; (viii) webgunearen bitartez enpresak eskainitako prestakuntza-ikastaroetako parte-hartzea kudeatzeko; (ix) langileak hautatzeko konpainiak eskainitako hautaketa prozesuetako parte-hartzea kudeatzeko; (x) AUTOCARES SOBRON SLk webgune honen bitartez antolatutako lehiaketa, zozketa eta sustapenetako parte-hartzea egoki kudeatzeko; (xi) enpresaren albiste buletina jasotzeko eskaerak egoki kudeatzeko, etab.\nDatuak biltzeko galdetegiarekin batera, erabiltzaileei doako prozedura erraz bat helaraziko zaie, beren datuak promoziorako eta iragarkietarako erabiltzeko baimena ematen duten adierazi dezaten.\nBildutako informazioa Fitxategiaren Ardura daukan enpresako langileek jasoko dute, eta erabiltzaileei uneoro jakinaraziko zaie emandako informazioa zehazki nork jasoko duen, datuen konfidentzialtasuna errespetatuz eta hitzartutako helburuekin erabiliz.\nHalaber, CVrekin zerikusia duten informazioa bidali eta webgunean izena ematen duten erabiltzaileei jakinarazten zaie datuak bidaliz baimena ematen diotela enpresari hitzartutako helburuarekin horiek erabiltzeko.\nDatu pertsonalak posta elektronikoz bidaltzerakoan, kontrakorik adierazten ez bada, erabiltzaileak enpresari datu horiek publizitaterako erabiltzeko baimena ematen diola ulertuko da.\nHorrez gain, indarrean dagoen araudian datu pertsonalak babesteari buruz ezarritakoaren arabera, erabiltzaileak ideologia, sindikatu, erlijio edo sinesmenei buruzko informazioa ematen badio enpresari, berariaz eta idatziz baimena eman beharko dio informazio hori erabiltzeko. Arrazari, osasunari edo bizitza sexualari buruz emandako datuak erabiltzeko baimena ere berariaz eman beharko zaio enpresari. Erabiltzaileak baimen hori ematen ez badu, enpresak ezabatu egingo ditu aipaturiko datuak.\nDatuak beste batzuei helarazi behar bazaizkie, erabiltzaileari horren berri emango zaio eta indarrean dagoen araudiaren arabera uko egiteko bideak emango zaizkio.\nIzena ematen duten erabiltzaileek edozein unetan egin ahal izango diote uko beren datu pertsonalak erabiltzeari, une horretan indarrean dagoen araudian ezarritakoari jarraituz.\nIndarrean dagoen araudiaren arabera, erabiltzaileak datuak ikusi, zuzendu eta ezeztatu ahal izango ditu, baita horien aurka egin ere, helbide elektroniko honetara eskaera bidaliz: info@sobron.com edo posta helbide honetara: AUTOCARES SOBRON, SL, Katuxa-Ibarra 15, 01400 Llodio- Laudio. Mezu horrekin batera NAN edo dokumentu baliokidearen kopia bat bidali beharko du erabiltzaileak, nor den egiaztatzeko.\nEmandako datuak egiazkoak direla ziurtatu beharko du erabiltzaileak eta AUTOCARES SOBRON SL enpresak eskubidea izango du datu faltsuak ematen dituzten erabiltzaileak enpresaren zerbitzuetatik kanpo uzteko, Zuzenbidearen arabera hartu beharreko neurriak gorabehera. Era berean, erabiltzailearen ardura izango da emandako datu pertsonaletan gertatzen diren aldaketen berri ematea.\nBildutako informazio pertsonala beharrezkoa ez denean, indarrean dagoen araudia betez, AUTOCARES SOBRON SL enpresak blokeatu egingo du, datuak erabiltzeak dakartzan erantzukizunei erantzuteko, eta erantzukizun horiek preskribatzeko epeetan soilik. Epe horiek igarotzen direnean, informazio hori behin betiko ezabatuko da, metodo seguruen bitartez.\n14 urte baino gutxiago dituzten gazteek ez dute informazio pertsonalik bidaliko gurasoen edo tutoreen baimenik gabe. AUTOCARES SOBRON SL enpresak ez du bere gain hartuko 14 urtetik beherakoek baimenik gabe bidalitako informazio pertsonalaren ardura.\nAUTOCARES SOBRON SL enpresak segurtasun neurriak hartu ditu datu pertsonalak babesteko, indarrean dagoen araudian ezarritakoa betez eta tratatutako informazioaren arabera. Horrez gain, bestelako bitarteko eta neurri tekniko osagarriak ere hartu ditu, datu pertsonalak aldatu, galdu edo baimenik gabe erabili ez daitezen. AUTOCARES SOBRON SL enpresak segurtasun neurri egokiak hartu ditu informazioa seguru egongo dela eta Internetez bidalitako datuak konfidentzialak izango direla bermatzeko. Hala ere, erabiltzaileak jakin behar du Interneten segurtasun neurriak ez direla gaindiezinak.\nBaliteke webgune honetara sartzerakoan cookie-ak erabili behar izatea. Erabiltzaile bakoitzaren nabigatzailean pilatutako informazio kantitate txikiak dira cookie-ak, zerbitzariak gerora erabil daitekeen informazioa gogora dezan. Informazio horrek erabiltzailea identifikatzeko eta lehentasun pertsonalak gordetzeko aukera ematen du; baita informazio teknikoa ere, bisitak edo bisitatutako orri zehatzak, esaterako.\nCookie-rik jaso nahi ez duten erabiltzaileek edo ordenagailuan biltegiratu baino lehen horren inguruko informazioa jaso nahi dutenek nabigatzailea neurrira konfiguratu dezakete. Informazio gehiago eskuratzeko, ikus gure Cookie-Politika.\nAUTOCARES SOBRON SL enpresak ez du bere gain hartuko webgunean argitaratutako informazioaren ardurarik, informazio hori enpresatik kanpoko beste norbaitek manipulatu edo sartu badu.\nAUTOCARES SOBRON SL enpresak ez du bere gain hartuko webgunearen bitartez, zuzenean edo zeharka, lotura elektronikoen bidez (estekak) bistaratzen diren eduki, jarduera komertzial, produktu eta zerbitzuen ardurarik. Webgunean dauden estekak, kontrakorik adierazten ez bada, informazioa emateko dira soilik, ez horietara joateko iradokizun, gonbidapen edo gomendioa. Bestalde, esteka horiek ez dute adierazten inolako harremanik dagoenik AUTOCARES SOBRON SL eta esteka horien bitartez beste webgune batzuetara sar daitezkeen partikularren eta enpresen artean. Era berean, AUTOCARES SOBRON SL enpresak eskubidea dauka webgunean ageri diren estekak edozein unetan kentzeko.\nAUTOCARES SOBRON SL enpresak modu jarraituan ematen ditu zerbitzuak eta edukiak, eta eskura dauzkan bitarteko tekniko guztiak erabiltzen ditu emaitza ahalik eta onena izan dadin. AUTOCARES SOBRON SL enpresak ez du bere gain hartuko arrazoi teknikoengatik webgunea martxan ez egoteak eragin ditzakeen kalteen ardurarik. Nolanahi ere, AUTOCARES SOBRON SLk ahal duen guztia egingo du arazo teknikoak konpondu eta zerbitzua berrezartzeko.\nAUTOCARES SOBRON SL enpresak eskubidea izango du Lege-Ohar eta Pribatutasun-Politika hau aldatzeko, lege edo jurisprudentzia arloko berritasunak egokitzeko. Horregatik ohar hau irakurtzea gomendatzen diegu erabiltzaileei, webgunean sartu eta bertan nabigatu aurretik. Hala ere, Lege-Ohar eta Pribatutasun Politika hau aldatu aurretik erabiltzaileekin finkatutako harremanak arautzeko, erabiltzailea webgunean sartu zenean indarrean zeuden arauak hartuko dira kontuan.\nAUTOCARES SOBRON SL enpresak baliabide tekniko egokiak eskuratuko dizkie erabiltzaileei, aurrez Lege-Ohar, Pribatutasun Politika eta Datu Basera sartzeko modua izan dezaten.\nInformazio-gizartearen eta merkataritza elektronikoaren zerbitzuen 34/2002 Legearen 10. artikuluan jasotakoaren erabera, eta gure konpainiaren gardentasun printzipioari jarraituz, AUTOCARES SOBRON SL enpresak informazio hau jakinarazten die bere webgunea erabiltzen dutenei:\nSozietatearen izena: AUTOCARES SOBRON SL\nEgoitza: Katuxa-Ibarra, 15 01400 Laudio (Araba)\nMerkataritza Erregistroko datuak: Arabako Merkataritza Erregistroa, 512. liburukia, 127. orria, VI-1749 orrialdea.\nPosta elektronikoa: info@sobron.com\nWebgune honetan jasotako eduki, elementu, diseinu eta aplikazio guztiak, formatu eta ezaugarri guztietakoak, AUTOCARES SOBRON SL enpresarenak dira, baita webgune honen Jabetza Eskubide Industrial eta Intelektual guztiak ere, eta Jabetza Industrial eta Intelektualaren araudiak eta gainerako araudiek babestuko dituzte. Eduki hori ezin da ustiatu, kopiatu, banatu, aldatu, publikoki jakinarazi, utzi edo aldatu, ezta aurrez baimendu ez den beste edozein modutan zabaldu ere.\nWebgunean edo bertan gauzatutako jardueretan sortzen diren gorabeherak konpontzeko, Espainiako legedia hartuko da kontuan, bi aldeek hala onartuta. Bestalde, webgunea erabiltzeagatik sortzen diren arazoak konpontzeko eskumena indarrean dagoen legediak baimendutako Epaitegi eta Auzitegiek edukiko dute.\nDokumentu honetan jasotako oharren bat baliogabetzen bada, baztertu edo aldatu egingo da. Hala ere, ohar bat baliogabetzeak ez die dokumentu honetan jasotako gainerako oharrei eragingo.\nOrdaintzeko erabilitako bideak segurtasun eta konfidentzialtasun osoz erabiliko ditu AUTOCARES SOBRON SL enpresak. Ordainketak egiteko erabilitako txartelaren datuak modu enkriptatuan transmititzen dira SSL protokolo seguruaren bidez. Protokolo horrek komunikazioa sekretua izango dela bermatzen du, gako kodetuen bidez.\nWebgune honen bitartez eginiko eragiketak seguruak direla bermatzeko, bere kontrol prozesuetan, AUTOCARES SOBRON SL enpresak aurrez egiaztatzen eta kudeatzen du bezeroak ordainketa txartelari buruz ematen duen informazioa. Bestalde, enpresak uko egin ahal izango die bidaia-txartelak erosteko eskaerei, eroslea berea ez den txartel bat erabiltzen saiatu bada ordainketa egiteko, txartela lapurtu badu edo txartel horrekin iruzurra egin nahi izan da, titularrari, AUTOCARES SOBRON SL enpresari edo beste edozeini kalte eginez.\nBestalde, kontuan hartu ordaintzeko erabilitako bideen hornitzaile edo erakunde arduradunek iruzurren kontrako beste neurri batzuk har ditzaketela eta ondorioz zenbait eragiketa galarazi ditzaketela. Ildo horretan, AUTOCARES SOBRON SL enpresak ez du bere gain hartuko ordainketa sistemen hornitzaileek edo erakunde arduradunek onartutako politikak aplikatzearen ondorioz sortzen diren kalteen ardurarik.\nEzin da norbera titular ez den ordainketa sistemarik erabili, jabeak berariaz ala baimendu ez badu. Era berean, baimen hori titularrak berak frogatu beharko du eta bere gain hartuko ditu AUTOCARES SOBRON SL enpresari sor dakizkiokeen kalte eta galera guztiak


Zinemirak aurkeztuko dituen zortzi euskal filmak • ZUZEU\nEuskal zinemari eskainitako saila da Zinemira, Euskal Herrian filmatu edo ekoiztutako filmei eskainia. Aurten zortzi izango dira Donostiako Zinemaldiko sailak hartuko dituen filmak:\n“Un otoño sin Berlín” (Lara Izagirre)\n“June jaioterrira itzuliko da ustekabean, denbora batez atzerrian bizi ostean. Etxerako buelta mingarria izango da: familia eta lehenengo maitea, Diego, aldatu egin dira. June ere aldatu da, eta zail egingo zaio hautsitako lotura horiek osatzea. Baina, udazkeneko hego haizea bezalaxe, Junek iraultza ekarriko du”.\n“District Zero” (Jorge Fernández Mayoral, Pablo Tosco eta Pablo Iraburu Allegue)\n“Zer gordetzen du errefuxiatu baten telefonoak barruan? Haren oroitzapenak, memoria, nortasuna eta ihesean atzean utzitako munduarekin harremana. Zataari-ko errefuxiatu-eremu batean, mugikorrak konpontzeko denda bateko egunerokotasuna kontatuko digu film honek”.\n“Gure sor lekuaren bila” (Josu Martínez)\n“Hazparne, 1956. Ikusmin handia dago: bertako zinema-aretoan Euskal Herriari buruzko dokumental bat estreinatuko dute, euskaraz. Hurrengo hilabeteetan, Iparraldeko beste udalerri batzuetan proiektatuko dute, baita Parisen, San Frantziskon eta Dakarren ere. Laster galduko da haren arrastoa, ordea, eta guztiei ahaztuko zaie dokumentala. Hirurogei urte beranduago, Josu Martinez zinemagilea haren bila hasiko da”.\n“Jai Alai Blues” (Gorka Bilbao Ramos)\n“Jai Alaiaren historia sinestezina kontatuko digu dokumentalak, mundu horretan aritutako pertsona ospetsuenen bitartez. Ugariak dira haien biografien eta Jai Alaiaren historia beraren arteko paralelismoak. Hasiera apalak; arrakasta handiak mundu osoan, publiko agurgarriz betetako frontoitan; identitatearen galera, joko tradizional bat guztiz bestelako balioak dituzten gizarte batzuetara egokitzean…”.\n“#Jazzaldia50” (Carlos Rodríguez)\n“Donostiako Jazzaldiak bere berrogeita hamar urteko historia laburbildu du dokumental honetan, jaialdi horretan protagonista izandakoen lekukotasunen eta betirako oroimenean iraungo duten kontzertu paregabeen irudien bitartez”.\n“Pos eso” (Sam Orti Marti)\n“Animazioko zinema-zuzendari Sam-en lehen film luzea. La Trinik, mundu osoan ezaguna den flamenko-dantzari batek, bertan behera utziko ditu tablaoak, senarra hil zitzaionetik depresioak jota baitago. Deabru maltzur batek hartuko du haren zortzi urteko semea, Damian, eta gaiztakeria krudel eta odoltsuak egitera behartuko du”.\n“Sanctuaire / Sanctuary” (Olivier Masset-Depasse)\n“Film honek elkarren etsai diren bi gizon eszenaratuko ditu; desadostasunak gorabehera, elkar ezagutzen eta errespetatzen ikasiko dute: Domingo Iturbe “Txomin” da bata, ETAko aparatu militarraren burua; Grègoire Fortin bestea, Mitterranden garaiko Justiziako ministroaren kontseilaria”.\n“Walls” (Pablo Iraburu Allegue eta Migueltxo Molina Ayestarán)\n“Gero eta hesi gehiagok banatzen du mundua. Alde batean nahiz bestean daude gizakiak. Ez dago zertan eztabaidatu harresiok zentzugabeak edo logikoak, ezinbestekoak edo saihesgarriak diren: alde bateko nahiz besteko pertsonak funtsean berdinak direla erakustea da gakoa”.\nLau euskaraz eta lau mundu mailako estreinaldian\nIrailaren 18tik 26ra Zinemaldian proyektatuko diren zortzi horietatik lautan presente dago euskara edo euskarazko filmak dira: “Gure sor lekuaren bila”, “Sanctuaire”, “Jai Alai Blues” eta “#Jazzaldia50”.\nLau dira zortzi horietatik mundu mailako estreinaldia izango dutenak ere: “Gure sor lekuaren bila”, “Jai Alai Blues”, “Walls” eta “Un otoño sin Berlin”.\nZinemira eta Irizar sariak\nVázquez eta Riveroren “Psiconautas”, Martínezen “Gure sor lekua”, Bilbaoren “Jai Alai Blues”, Izagirreren “Un otoño sin Berlín”, Sharrocken “Pikadero”, Iraburu eta Molinaren “Walls” eta Altunaren “Amama” filmak izango dira Euskal Zinemaren Irizar Saria lortzeko zazpi hautagaiak.\nBere aldetik, Zinemira Saria Karmele Soler makillatzaileak jasoko du aurten, irailaren 22an.\nZinemirak aurkeztuko dituen zortzi filmak\nDonostiako Zinemaldia, filmak, zinema, Zinemira


Irailian Zeanurin txorkatila bihurritxu nabanetik ezer askorik egin gabe egon naiz, Morkaikokuekin aurreko zubixan piriniotara jutia salbu. Aurrerago emango dizuet horren berri, baina gaurkuan Karakateko igoeran inguruan idazteko gogua daukat.\nLasterketa hau oso berezixa da. Batetik daukan historixia, baina bestetik, plazako txapatik hasi eta tontorreraino igotzeko, edozein bide ibili leikelako da.\nPlazatik tontorrera ordubete inguruan ixotzia ez da bromia. Lasterketetarako ohitxura daukagunok 40-45 minututan ixotzia marka politxa da. Hortik behera, propixo entrenatzia garrantzitsua da.\nMakina bat urtian 30 minutu inguruan ibili dira lehenak. Kanpotik etorritxakoren bat iritsi izan da muga hori zeharkatzera ere.\nUrtien poderioz, Lariz espezialista bihurtu da lasterketa hauetan.\nAurten Larizek bere progresiuan aurrera segitxu dau, eta Anbotoko bertikalian, Oier Ariznabarreta lagunaren etxian bere aurretik geratu zanez, Oierrek bota omen zion aurten karakaten fundiduko zabala!\nLasterketa bizkor hasi omen zaben, tartian Murua, Ioritz eta abar tiraka. Lehenengo maldak allau ziranerako Oier aurretik eta Lariz atzetik, bidegurutzera iritsi eta ausardiaz Larizek lasterketan ohikua ez dan bide batetik probatzia erabaki zaban. Ez da erretza izan bihar erabaki hori hartzia, bide guztian bakar bakarrik juten bait zera, gora arte lasterketan zuazela igarri ere in gabe. Bide normaletik, aldiz, beste korrikalarixen erreferentziak dauzkazu.\nGora iristian, Larizek errekor berrixa jarri zaban: 27 minutu eta 39 segundu tontorrera allatzeko. Astakeri bat. Ia zenbat diran gai karakateko tontorretik plazara denbora horretan bajatzen! Jeisten ere ondo sakatu bihar jako denbora horretan allatzeko!!\nMurua Elgoibartarra ere 30 minututan sartu zan, duela urte batzuk irabazteko bihar zan denboran 4. aurten, jata harrapazank!\nHemen Elgoibarren.net-en jarri ditxuen denborak\nBaina nerera bueltauaz, aurten Iñigok erabili daban bidia 2009 urtian diseinatu genduan. Probatzen eta neurtzen ibili ondoren egokixena begitandutakua hartu eta Lariz berari erakutsi giñon. Nik argi neukan bide honetatik rekorra etorri bihar zala. Orduan, Egurran bidia izena jarri giñon, sasoi batian egurra bajatzeko erabiltzen ziran antzeko bidien omenez, erdi aldian pista diagonal bat dauka eta akaso hau egurra bajatzeko erabiliko zabela pentsauaz (Oin soka batzuk daozenez, soken bidia deitzen hasi arren, izena Egurran bidia da neretzat).\nOrduan gauza kuriosua pasau jakun. Bengillo eta bixok desbrozadoria hartu eta irailian ero bidia zabaltzen ari ginala, nun Guenako artzaixa agertu jakun, eta:\n-Zuek ez zerate neri bidia garbitzen ari!\nJe, je, zer esan biharko ginon... ba halako kazotiakin, egixa hobe:\n-Ez, ez, bide berri bat zabaltzen ari gera... karakateko igoerarako.\n-Bai, bide honetatik ni makina bat aldiz ixota nao bizkor asko! Sasoi batian 23 minutuan ixotzen naban gure etxetik!... baina... plazatik gure etxeraino... ez jatzue ondo urtengo, asko luzatzen da.\nGuk ordurako GPSakin, gugel erz-ekin eta danekin bidia ondo diseinatuta euki arren, esan ginon lehenengo zatixa ez geneukala oso klaru, baina Beraseta aldetik horra zuzenen bat egingo genduala.\nOrduan esan zigun ikusten zabala Beraseta aldetik moztuz gero hobeto urtengo zala, baina bada ezpada neurtzeko nahi bagenduan berak ardixen ikuiluan bazaukala soka luze bat, eta neurtzeko goitxik eta beheraino aber ze bide zan motxagua, normala ala berri hau.\nArrezkeroz sarri ikusi izan dogu bide horri izena ematen dion diagonaletik (egurran bidetik) ardixekin bajatzen, eta baitxa ixotzen ere, eta ez makal gainera. Ez naiz bide hau berari zor diogula alperrik esaten ari, izan ere, beregatik izan ez balitz, bidia sasixak janda eta galduta egotia leikena dalako.\nBere jarrera ere aitxatu nahiko naban. Begitantzen jata mendixan sasoia neurtzen ibiltzian kontua ez dala oin asmatu dogun zeozer. Honek gaur egun ere marka politxa ingo leuke igoeran, bere abarka eta guzti!\nLasterketa gerturatu ahala, ikusten ginanian esaten zidan, norbait ikusi dot hortik, motoserra hotsak entzun ditxut handik... ez dao honi pasauko jakon sekreturik!\n2010 urteko blogetik erreskatatuta Egurran bidian eta normalan arteko diferentzia\nHorretan, urte hartako igoerarako Larizek oraindik ez zuan klaru ikusten. Bidia zuzena izan arren, lurra ez zauan asko zapalduta, eta horrek indarra galdu arazten zuan. Gainera beste lasterkarixen erreferentziak galtziak errendimendua ere apur bat jeistia ekarri dezakenez, ez zan hortik egitera ausartu. Ixa ordura arte sekretuan euki genduan bidia, baina lagun bati eta bestiari erakutsi, azkenian zabaltzen hasi zan. Halere, tartian badaoz paso klabe batzuk, eta gidari gabe probatzen zabenak galdu ere itxen ziran sarri.\nBide berrixa zaola zabaltzen jutiak polemika ere ekarri zaban. Batzuk ziuen gogorregixa zala hortik errekorra itxeko, baina nik, GPSan datuak eskuetan, 700m motxagua zala esaten naban, eta korrikalarixentzat ez zala hobia, baina makilak ondo ibiltzen dakixan indartsu batentzat bai. Izan ere, besuak erabiltzian, oxigeno kontsumua ixo itxen da, baina hanken desgastia banatu.\nEdozein kasutan, makina bat urtian karakateko igoeran parte hartzeko gogua euki arren, beti zeozer tokatzen jatan. Azkenian, urte horretan bai, urte horretan parte hartu naban, eta egurran bidetik gainera!!\nHemen ikusi leikezue 2010 urteko kronika, lasterketan lehenengoz bide horretatik egin nabanian, baina beste bat ere ibili zan gertuko bide batetik egun hartan! Beraz, beste batzuk ere ibili izan dira bide berri bila\nBueno, txapak alde batera, orain polemika dago, diue ezin dala izan 700 m motxagua. Lasterketa 4 kmtara iristen ez danez, ezin dala ixa bosten bat motxagua izan. Hona hemen nere GPSan datuak:\nLasterketa neri 3.310mkua urtetzen jata. Ez dakit plazatik bide normaletik zenbatekua urtego jakon beste bati. Halere, bidian lehenengo zatixa iguala da danontzat. Behin mendixan sartu eta lehenengo bidetxiurretik urten arte bide berdina jarraitzen da momentuz (urteren batian nik zeozer moztu izan doten arren)\nBeraz, bide ezberdinak Berasetara dixen pistara iristian hasten dira, argazkixan ikusi leikenez:\nUrdinez Egurran bidia, Gorriz bide normala, Horiz teorikoki motzena, banatzen diran lekutik\nUrdinez ageri jakun Egurran bidia gaur neurtu dot, eta 1240mko luzera eman dit\nGorriz ageri dan bide normala ere neurtu dot jeistian (normalian karreran itxen dan bidetik, iturritik pasau gabe), eta 1830mko luzera eman dit.\nBeraz, bi bidien artian 590m aldia daola eman dit, hau da, zati honetan ixa herena motxagua izango litzateke, eta plazatik daukan aldia seirenaren ingurukua.\n(bide horixak kilometro inguruko luzera dauka, beraz, oindiok 200m inguru motxagua egin liteke, distantziakin obsesionatzen bagera)\nBeraz, aurreko egunian erabilitakua ez, ez da 700 edo 800m motxagua, baina ixa 600m motxagua izatia, halere, alde handixa dalakuan nago ni. zer diozue?\nDana dala, hurrengo urtian ez dot uste danak hemendik jungo diran arriskua egongo danik, motxagua izan arren, gogorragua ere badalako, eta malda konstante horri eutsi in bihar jakolako.\nBejondeiala Iñigo, hik daukak heuk sasoia!


Aurrera egingo dugu - bherria\nBi gradu hirian, egunsenti hotza Gasteizen. Zorionez, berotasunez hartu gaituzte Rogelia de Alvaro Elkarteen Etxean; hau da, erakunde sozial, kultural edo hezkuntza-arloko eta irabazi asmorik gabeko erakundeen eskura jarritako ekipamendu publikoan; erakunde horiek interes orokorreko programak eta jarduerak garatzen dituzte udalerriarentzat.\nBherriLab-en bigarren laborategia indartsua da: 30 pertsona, profil ezberdinekoak, herri administraziokoak, herritarrak eta adituak, guztiak partekaturiko erronka eraikitzeko asmoarekin; alegia, Euskadiko ekipamendu publikoen kudeaketa komunitarioan aurrera egitea.\nGonbidatu goiztiarrak iristen ari diren heinean, kafea eskertzen dute gorputza eta adimena indartzeko. Hasiera emateko, ongi etorri bilera batekin hasi gara, eta, bertan, dinamika interesgarria eta zorrotza aurkeztu da. Parte-hartzaile bakoitzak, kolore ezberdinetako post-itetan, laborategi-saioaren gainean dituen itxaropenak idazten ditu batetik eta jardunaldian zehar gertatuko denarekiko zer-nolako boikotak dituen, bestetik. Hausnarketa pertsonala kutxa batean utziko dugu.\nSaioarekin jarraitzeko, taldea Bherria laborategi herritarraren lehenengo edizioa egituratzen duten lau eremutan zatitu da: lankidetza publiko-soziala, esparru juridiko-administratiboa, lagatzeko eta esleitzeko irizpideak eta kudeaketa komunitarioaren inpaktuaren ebaluazio-adierazleak. Abiapuntu ederra dugu; hau da, Durangoko Plateruenean egindako BherriLaben hasierako topaketan proposaturiko 178 galdera.\nLegezko esparrua edo esparru juridikoa lantzen ari diren taldean behin baino gehiagotan ondorengoa entzun dugu: “aurrera egingo dugu”, eta hori bereziki esanguratsua da. Modu horretan, tentsioak, itxaropenak, esperientziak eta kezkak sortzen dira, eta mahai-inguruetan ez ezik, kafe-garaian eta bazkarian zehar ere eztabaidarekin jarraitzeko mintegia osatzen dute.\nDenbora azkar doa. Arratsaldeko hirurak dira, eta egun osoan zehar landutakoa adosteko unea iritsi da. Laborategi honetan parte hartu duten 30 pertsona berriro elkartuko dira gela berean, talde bakoitzak ateratako ondorioak entzuteko.\nGatazka elementu errepikaria da lankidetza publiko-sozialean. Gainera, desadostasunetik eta iritzi eta esperientzia aniztasunetik abiatzeko ideia berretsi da, eszenatoki berrien diseinuan aurrera egin ahal izateko aldaketa-iturri gisa. Beste behin, BherriLab honetako leitmotiv aipatzen dugu: “Aurrera egingo dugu”. Lan-talde horren egiteko -konplexua- da lankidetza-oinarriak ezartzea, gatazkaren -zati bat- konpontzen laguntzeko.\nBeste ondorio batzuen artean, erraza bezain lehentasunezkoa den zerbait adosten da: elkar ulertzeko beharrezkoa da kontrolak eta tutoretzak alde batera uztea. Gainera, gauza ez da esparru publiko-sozial hori ‘nork’ definitzen duen, ‘zertarako’ den pentsatzea baizik: kudeaketa komunitarioa.\nEsparru juridikoari dagokionean, abiapuntutzat hartu da errealitate sozialaren konplexutasuna kudeaketa komunitarioan. Bi errealitate: soziala eta juridiko-administratiboa. Nola elkartu biak esparru juridiko eta lege-arlotik? Oinarrizko kontzeptuak argitu ditugu, oso garrantzitsuak direnak.\nBi ondasun-mota daude: ondare-ondasunak edo jabari publikokoak. Azkenei dagokienez, lagapen-mota izaera pribatiboaren arabera eraentzen da. Hain zuzen ere, espazio publiko bat elkarte bati edo hainbati era pribatiboan lagatzen bazaio, erregimena emakidarena izango da. Aldiz, erabilera berezia bada, zehatza baina ez pribatiboa (adibidez, zentro zibiko bateko gela bat elkarte bati uztea astean behin), erregimena baimenarena izango da. Gainera, gune bat erabilera publikorako uztean, bi eredu nagusi bereiztu behar dira: batetik, lehia, sarrera herritar guztientzat eta tratu-berdintasuna bermatzen duena; eta, bestetik, zuzeneko esleipenaren salbuespena, erabilera publikoko erakundeentzat edo interes orokorreko jarduera egiten duten erakundeentzat.\nBaliabide publikoen lagapena edo baterako kudeaketa? Arazo konplexu hori ere jorratu dugu lagapen eta esleipen irizpideen taldean. Prestakuntza, lan-taldeak, e.a. hartzen dituzten pertsonen eta baliabideen multzoa bezala ulertzen dugu, lotura bat sortzeko dagoen beharrari erantzuten diona. Eztabaida berria sortu da -edo eztabaida-iturria- lurraldearekiko errotze-irizpideen eta hori inpaktu-eran baloratzeko komenigarritasunaren inguruan.\nTaldearen mapa kontzeptuala oso adore-emailea da: gardentasuna, hizkuntza erraza, irekiera eta demokratizazioa,… Lehia bermatu behar da berdintasuna, aniztasuna, irabazi asmorik eza, e.a. bezalako funtsezko alderdiak errespetatuta. Hortik aurrera lehentasunezkoa da eraikitzea. Irekitzea, ixtea, berriro irekitzea, egokitzea,… Berriro ere, aurrera egitea.\nHalaber, iritzi-desberdintasuna beste abiapuntu bat da kudeaketa komunitarioaren inpaktuaren ebaluazio-adierazleen taldean. Herritarren proiektuetatik erreparatuta, ebaluazioa kontuak ematea bezala ikusten da, eta, kasu gutxi batzutan, prozesuak hobetzeko laguntza gisa. Bestalde, administrazio publikotik, bete beharreko baldintza bezala ulertzen da, proiektuen inguruan ondorioak ateratzeko aukera ematen duelako.\nBi ikuspegiak gerturatzeko helburuarekin, a priori aurkakoak direnak, rolak trukatzeko ariketa egin da, eta, modu horretan, kudeaketa komunitarioan inplikaturiko agente bakoitzaren premiak eta berezitasunak ulertzeko ezinbestekoa den enpatia sortu da. Administrazioaren eta herritarren adierazleak desberdinak dira, baina beharrezkoa da tentsio tekniko-politikoa eta kontraesan guztiak gainditzea, ebaluazioaren helburua lortze aldera; alegia, kudeaketa hobetzea. Beste ideia eta irtenbide batzuen artean, inprimaki bat sortzea proposatu da, bi agenteen berezitasunetara egokituko dena.\nBigarren laborategi bizi hau lanordu askoko nekea nabarituaz amaitu dugu, baina, aldi berean, poztasun handiarekin. Burua ideiaz, kontzeptuz eta esperientziaz beteta dugu, eta, orain, horiek guztiak ordenatzea egokitzen da urtarrilaren 28an egingo den BherriLab-en hirugarren saioari begira. Zuen zain izango gara!


Kinkilariaren ametsa | Patxi Ezkiaga | Comprar libro\nde Patxi Ezkiaga\nBihotz oneko gizona zen Yuzo. Emazte eta seme-alabekin bizi zen txabolan. Kinkilari ibiltzen zen azokaz azoka, buruorratzak, zintak, hariak, belarritakoak, eraztunak eta abar saldu nahian. Ez zen oso trebe, ordea, eta ez zuen askorik saltzen. Kinkilak saldu eta diru pixka bat lortzen zuenean, berriz, bideko eskaleei ematen zien! Etxera esku hutsik itzultzen zen gehienetan Yuzo. Neguarekin iritsi zen okerrena. Euria aurrena eta elurra hurrena, azokara joan eta inor ez. Etxera itzuli eta emazte eta seme-alabak goseak! Gau hartan nekez harrapatu zuen loak Yuzo. Loak menderatu zuenean, amets egin zuen kinkilariak. Aurretik behin ere ikusi gabeko azoka ikusi zuen. Ahots batek, berriz, hiru egunez hegoalderantz jo eta azoka hartara iritsiko zela adierazi zion. Artean ametsetan, zuhaitz bat ikusi zuen azokaren izkinan. Ahotsa entzun zuen berriz, esaten ziola: Yuzo, itxaron zuhaitzaren ondoan eta altxor handi baten berri izango duk!.


Hau da green – Sare Berdeak\nHau da green gazteen artean jokabide ekologiko eta iraunkorrak sustatzea helburu duen lehiaketa da, ingurumena eta beren ingurune naturala errespetatu eta zaintzeko balioetara hurbilduz.\n12 eta 18 urte bitarteko gazteei proposatzen zaie, NBEren 17 helburuetako baten barruan, 21 egunetan hobekuntza IRAUNKORRA lortzera bideratutako proposamen bat aurkeztea (ingurumena zaintzea, birziklatzea, mundua bizi-ohitura berriekin eraldatzea).\nAukeratu NBEren garapen iraunkorreko 17 helburuetako bat eta eraman ezazu aurrera 21 egunetan!\nAurkeztu zure proiektua planeta hobe bat eraikitzeko eta guztion bizitza hobetzeko bide berri bat bilatzen laguntzeko.\nTalde bat osatu eta ideia jasangarria txertatu (urriaren 31ra arte).\n21 egunez garatu du aurkeztutako ideia (azaroaren 2tik 22ra).\nBehin proiektua garatuta, laburpena eta ondorioak jasotzen dituen txostena aurkezten du (abenduaren 1era arte).\nInformazio guztia hemen: https://haudagreen.elcorreo.com/\nSare Berdeetatik zure ideia aurkeztera animatzen zaitugu.


FRATERNIDAD-MUPRESPAREN ETORKIZUNEKO OSPITALE NAGUSIA. DIBULGAZIOZKO BILERA MADRILEN\nGaurko berri gehiagoFRATERNIDAD-MUPRESPAREN ETORKIZUNEKO OSPITALE NAGUSIA. DIBULGAZIOZKO BILERA MADRILENAutorea: Fraternidad-Muprespa - Komunikazio eta Erakunde-harreman SailaData: 16/12/2016\nJoan den abenduaren 14an, Gizarte Segurantzako Mutualitate Laguntzaile Fraternidad-Muprespak Madrilgo ospitale berriaren proiektuari buruzko dibulgaziozko jardunaldia egin zuen Madrilgo probintzia-zuzendaritzan.\nMutualitatearen Madrilgo probintzia-zuzendari Mª Carmen Rueda Hernándezek eman zion hasiera ekitaldiari, zeinak, entzuleei ongietorria egin eta bertaratu izana eskertu eta gero, Fraternidad-Mupresparen Ospitale Nagusiko kudeatzaile Elena López Eusebiori eman baitzion hitza. Hark Ospitale Nagusiaren proiektuaren aurrerapenak azaldu zituen.\nOndoren, Fraternidad-Mupresparen Madrilgo probintzia-zuzendariondoko Eva Martín Peñalverek mahai-inguru bat jarri zuen abian; bertan, parte-hartzaileek proiektuari buruzko iritzia eman zuten, bai eta aintzat hartu ere haien iritzia entzun nahi izana.\nEkitaldian enpresa garrantzitsuetako ordezkariak ere izan ziren, besteak beste: Real Force, Real Madrid, Geologia eta Meatzaritza Institutua, CIS-Compañía Integral de Seguridad eta CLH taldea.


Berria.info - Gorputzaren geografoa\nAstelehena, 2013ko abenduak 9 - 01:50 Plaza\nArtista bere estudioan (III). Dora Salazar\nNabarmen egiten dute bat bizitzak eta arteak Dora Salazar artistaren estudioan. Elkarren ondoan dabiltza beti; elkar laguntzen eta elkar oztopatzen, oreka eskasean. Frogak badira: bere artelanekin batera arropa garbitu berriak ditu zintzilik lantokian.\nDora Salazar artista, Zumaiako estudioko mahaian eserita, lanean. / GIZANE MARTINEZ\n/ GIZANE MARTINEZ\nInterferentzian bizi ditu Dora Salazarrek artea eta bizitza (Altsasu, 1963). Zumaiako bere estudioa da horren ispilu; arropak zintzilikatuta, arteari buruzko liburuak, ohea, artelan batzuk, telebista, maketak eta lanerako mahaia. Ordenatuta daude denak; bakoitza bere espazioan, baina gune berean denak. Izan ere, ez da oreka errazeko binomioa artearen eta bizitzaren artekoa. Donostian bizi zenean erosi zuen estudioa, baina orain Bilbon bizi da, eta trantsizio unea da hau beretzat. �Banabil Bilbon zer edo zer bilatu nahian. Gidabaimenik ere ez dut, eta urrun geratzen zait estudioa. Horregatik dauzkat hemen ohea, sukaldea eta beste guztiak. Etortzen naizenetan topera aritu ahal izateko�. Txantxa egiten du sofa paretik pasatzean. �Egia esan, gero eta gutxiago da hau estudio, eta gero eta gehiago etxebizitza�.Berak diseinatu eta egin zuen estudioa. Bere neurrira, bere eskuz. Arkitekturaren inguruko diziplinek tentatu zutenean izan zen hori. Ederra da txokoa. Urola ibaia ikusten da leihotik, eta hango ontziak. Jendea ere bai, paseoan, Gernika parkean. Hasiera batean, estudioa erosi berritan herritarren arreta pizten zuen Salazarrek, eta bere arteari buruzko azalpenak ematen aritu behar izaten zuen luzez. Orain ohitu egin dira, dioenez, eta erosoago dabil. �Herrian bisitan direnek bakarrik egiten dizkidate galderak orain; hemengoak ohituta daude jadanik�.Bilaketa prozesuan dago orain. Ekainean erakusketa bat antolatu zuen Harkaitz Cano idazlearekin eta Joserra Senperena musikariarekin batera, eta, horren ondoren, norantz jo erabakitzen dabil orain. Martxan, halere. Bilbotik estudiora, estudiotik etxera, eta etxetik estudiora bueltan, batetik bestera, lana buruan daramala; ideiak paseatzen edo. Bizkor mintzo da, esku artean duen ur basoari trago txikiak eman eta eman. Ez dago urduri, baina baditu pertsona urduriek izan ohi dituzten keinu horietariko batzuk. Kalean jartzeko altzairuzko eskultura bat da orain gogoan duen lanetariko bat, eta Lizarrako ikastolako parke batean jarri nahi luke (Nafarroa). Giza irudia izango du oinarri, baina zuhaitz baten adarrak aterako zaizkio burutik. Hori du, behintzat, asmoa: gorputza eta natura batuko dituen pieza bat egitea. Anatomia eta fantasia. Bere lanaren ildo nagusietariko bi, alegia. Izan ere, nagusiki, gorputzaren geografoa da Salazar.Erakusketak hustu dio estudioa, eta gehiegi ere ez dira han dituen lanak, baina baditu giza gorputzaren itxurako pieza batzuk. Ez du orain gorputzez hitz egin nahi, ordea, eta lan egiteko gunetik altxa, sofa atzean utzi, eta estudio sarrerako apalategira doa. Paisaiak ere landu ditu behin baino gehiagotan, eta lan horren emaitza izan diren liburuak erakutsi nahi ditu. Donostiako paisaiekin egin zuen haietako bat, eta Altsasuko paisaiekin beste bat. �Oso esker onekoak dira paisaiak, jendeari gustatzen zaizkio, eta nahikoa saltzen dira. Badute zerbait�. Bilbon ere egin nahi du gisa horretako lanen bat etorkizunean, egunero bisitatzen dituen guneak margotuta. Ez du kalean aritzea maite, eta margotu nahi duen inguruaren argazkiak egin eta estudioan aritzen da horregatik. �Babesean�, zehazten du.Ekologia artistikoaEkologia artistikoa dei litekeen zerbaitetik gertu dago Salazarren diskurtso artistikoa. Neurriko sorkuntza bat da bilatzen duena. �Ezin duzu eguna eskultura egiten pasa. Mundua gauzaz beteko zenuke. Ekologiaz ari gara beti, eta ez du zentzurik orain dena gauzaz betetzeak. Begira nola dagoen estudioa gauzaz beteta, eta nire Bilboko etxea ere berdin, eta Altsasun dudan biltegia ere bai... Gelditzea ere tokatzen da batzuetan, besteek egiten dituzten lanez gozatzekoa eta paseatzekoa. Sortu egin behar da, bai, baina ideiak sortzea ere bada lanaren parte bat�.Hasieran objektuak sortzeko behar ikaragarria zuela aitortzen du, baina baretzen joan omen zaio urteekin. �Urtean bakarkako erakusketa bat baino gehiago egiten nuen garai batean. Zoramena zen; egun osoa ematen nuen horretan. Eskultura baino ez zegoen orduan. Orain, elementu gehiago ere badaude nire bizitzan, eta ez da hain erraza. Gauzak egiteko behar hori ere ez dut sentitzen, gainera�.�Lehen, erregularragoa nintzen�, azaltzen du. �Orain, ez hainbeste. Lehen beti joaten nintzen estudiora, goiz eta arratsalde. Piezak etxean izateak ere hori du. Hasten zara sorkuntza lanean, baina ohartzerako etxeko lanak egiten zabiltza, edo kalera buelta bat ematera joaten zara�. Bizitza eta artea berriz ere elkar desorekatzen. �Azken aldian, irakurtzea eta begiratzea ere hartzen ditut sorkuntza prozesuaren baitakotzat. Produkzioa jaitsi egin dut, baina hainbatean behin beharra sentitzen dut zerbait sortzeko, objekturen bat egiteko. Prozesuan murgilduta nagoela aurkitzen dut normalean lan egin ahal izateko bidea. Zorian, esperimentuan... Horretara nago ohituta, eta horren falta sentitzen dut. Nire parte ere bada hori�.Prozesua da zinez maite duena, ez emaitza. �Haiekin lanean ari naizenean interesatzen zaizkit nire piezak, gero galdu egiten dute lehen zuten interesa. Aritzearen plazera da nirea, eta aski zait piezen argazkiekin�. Hain zuzen ere, familia argazkiekin alderatzen ditu bere lanak Salazarrek. �Zure bizitzako parte izan diren gertakariak ere badaude piezetan txertatuta. Horregatik, katalogoetan ikusten ditudanean, nire bizitzako pasarteak gogorarazten dizkidate, familiako argazkiekin gertatzen den bezala. Nire gauzak dituzte. Sortu nituen garaian non nengoen azaltzen dute. Sortu zireneko garaiaren ispilu dira�. Bizitza puskak, alegia.Orain gutxi tokatu zaio bere iraganeko ni horrekin aurrez aurre aritzea. Bere ibilbideari buruzko bideo dokumental bat egin diote, eta ekologiari buruzko gogoetara bueltatzen da berriz Salazar. �Filma ikustean, izutu egin nintzen orain arte egin dudan gauza mordoa ikustean. Akaso, ordua da hainbeste ez egin eta gehiago pentsatzeko�. Artea eta bizitza berriz borrokan bere hitzetan. �Bizitza ere ez dago gaizki�.Bizitzaren simulakroaErrealitateaz babesteko darabil artea. Susmo hori du. �Batzuetan estudioan bizi zara, eta zure bizitzaren simulakroa bizi duzu han. Espazio honetan bizitza badago, noski, eta baita nire piezetan ere, baina kontrolatzen dudan bizitza bat da. Nik zuzentzen dut. Kalekoa ez dut kontrolatzen, eta ukitzen nau. Artearekin ere bizitzara heltzen naiz, baina bitarteko baten laguntzaz, eta, beraz, distantzia batekin�. Zein da, beraz, artearen eta bizitzaren artekoa? �Gauza bera dira�, erantzuten du. �Baina, aldi berean, ez dira gauza bera. Bahe moduko bat da artea niretzat. Babes bat izan daiteke batzuetan. Bizitza oso gauza zabala da, eta objektuen bidez, artearen bidez, pixkanaka hura definitzen joaten garela uste dut nik. Hala babesten gara handitasun horretaz�.Artistaren nortasunaren ispilu da horregatik estudioa, Salazarren ustez. �Bizitzan funtzionatzen dugun bezala funtzionatzen dugu estudioan�. Hala, bizitzarekin duen erlazioa da bere estudioan ikusten dena. Eta berdin beste artisten kasuan ere. �Dena ordenatzeko beharra sentitzen duenak, akaso, estudioa ere oso ordenatuta izango du. Baliteke, bestalde, estudioa ihesbide gisa erabiltzea ere, eta bizitzan onartuko ez lukeen kaosari sarbidea emateko erabiltzea. Giza faktoreari estuki lotutako zerbait da artea. Horregatik konektatzen dugu harekin, artearen historia ezagutu gabe ere. Beti izaten duen giza aztarna horri esker�.Giza gorputza izan da denbora luzez bere obren gai nagusia. Bere sinadura, kasik, eta hori da bere estudioan ikus daitekeena. Une batez, ordea, nazkatu egin zen horretaz. Bere burua errepikatzen zebilela sentitu zuen, eta, gorputzak utzita, arkitekturara pasatzeko saiotxoa egin zuen. Garai hartan eraiki zuen estudioa. Gorputzak baztertzeko sentitu zuen bultzada horren ondorioz. Gero, baina, bueltatu egin zen gorputzetara. �Orain, atzera begira, egia esan, iruditzen zait gorputza lantzeari utzi nahi izan nionean ere horixe izan zela sakonean nire lanaren oinarria: gorputza. Anatomikoa izan da beti nire lana. Gorputzarekin bizi dut espazioa, eta gorputzetik ulertzen dut eskultura. Gorputzaren bidez neurtzen dut denbora. Gorputza, beti gorputza. Oraindik ere misterioz beteta dago niretzat�.Moldeekin dabil orain lanean. Giza gorputz errealetatik abiatuta. Halako hainbat igeltsuzko lan ditu hasita estudioan. Armairu baten gainean ere pilatuta ditu giza irudiko hainbat eskultura. Isil eta geldi daude, eta gorputegi baten antza du gune txiki horrek. Berak ere onartzen du irribarrez, eta sareta batzuez du estalita txokoa. Figurazioa lantzen du eskulturan, baina elementu sinboliko batekin beti. �Gorputzetik abiatzen naiz, baina beste bide bat hartzen dut gero. Hegoak jartzen dizkiot, edo zuhaitz adarrak, edo...�. Publikoarengana heltzeko bitarteko bat ere badira lan horiek beretzat. Panikoa ematen dio aktore lanak, jendearen aurrean dantzatzeak eta performanceak egiteak. �Nire ordez jartzen ditut objektuak lekuetan. Inoiz egin izan dut performanceren bat, baina ez naiz eroso sentitu. Nire piezak erabiltzen ditut aktoreak balira bezala. Beharrezkoa dut bitartekaritza hori�.Gorputza arma bat daGiza figuraren bidez, generoaren eraikuntzari buruz ere egiten du gogoeta. Beti. Feminismoaren barnean ikuspegi berezia da berea, ordea. Hala ikusten du berak, behintzat. �Anbiguoa� da, dioenez, arte tradizioarekiko duen harremana. �Historikoki askoz ere gehiago landu da emakumezkoen gorputza gizonezkoena baino. Grezian, garai batean landu zen gizonaren irudia, baina ez emakumeena beste. Nik emakume gorputzak lantzen jarraitzea bada tradizio horren jarraipena hein batean, eta baita erantzun bat ere beste hein batean. Asko gustatzen zait hori. Gorputza badugu, eta zergatik ez erabili? Arma bat izan daiteke�.Gorputza, gorputza eta gorputza. �Beti gaude gorputzarekin bueltaka. Operazio estetikoak. Ezberdintasun ekonomikoak ere gorputzean grabatuta gelditzen dira, hezkuntza... Ahal dugunok zaintzen dugu gorputza. Kanpoko geografia dagoen bezala, gorputzak ere badu bere geografia, eta markatuta darama bakoitzak berea batetik bestera. Batzuetan badirudi gorputzarena azaleko kontu bat dela, baina oso sakona da. Iturri agortezina�. Eta hor kokatzen da Salazarren lana: bizitza eta artea elkartzen diren gune horretan; gorputzean.\n(Bihar: Asier Mendizabal)\n• Kokapena: Zumaian, ibai ertzetik gertu.• Azalera: 70 metro koadro.• Erabilera: Estudio eta apartamentu gisa erabiltzen du.• Bitxikeriak: Bere eskuz muntatu zuen estudioa, eta, bere artelanekin batera, garbitu berri dituen arropak ere baditu zintzilik pareta inguruetan, idortzeko.• Maiztasuna: Asteburuan izaten da, batez ere.• Bisitak: Lagunak joan ohi dira, eta haren lana ikusi nahi duen bestelako jendea ere bai noizbehinka.


Leku guztietan janaria prestatzeko denbora berdina behar da? - - euskalerriairratia.eus\nLeku guztietan janaria prestatzeko denbora berdina behar da?\nJon Mattin Matxain 2017-01-17 17:13\nEgun hauetan asko jaten dugu. Ohikoa da mundu guztian zehar. Baina, berdin tardatzen dugu janari hori prestatzen, adibidez, Donostian eta Mexiko Hirian?\nAdibide bezala, arrautza bat egosi nahi dugula pentsatuko dugu. Horretarako, urak irakin behar du. Honela, uraren tenperatura handitzen da eta honek beroa ematen dio arrautzari, hau egosiz. Beste hitzetan, urak irakiten duen tenperaturari esker egosten zaigu arrautza. Denok entzun dugu urak 100\ngradutan irakiten duela. Hortaz, Donostian, arrautza egosten ari garela, irakiten dagoen uretan termometro bat sartuko bagenu, 100 gradu Celsius markatuko luke. Hori bai, Mexiko Hirian verdina egiten badugu, tenperatura berdina markatuko luke? Erantzuna da ezetz!!! Mexiko Hirian urak tenperatura baxuagoan irakiten du (92.6 gradu Celsius), eta horregatik, gure arrautza temperatura baxuagoan egosten da. Hori dela eta, denbora gehiago behar du egosteko. Hau da, Donostian arrautza bat Mexiko Hirian baino azkarrago egosten da!\nZergatik gertatzen da hau? Donostia eta Mexiko Hiria itsas-maila desberdinean daudenez, presio atmosferikoa desberdina dutelako. Donostia 0 metrotan dago, eta Mexiko Hiria 2.200 metrotan. Hori dela eta, Mexikon aire gutxiago dute gainean, eta aire honek presio txikiagoa egiten du. Horregatik, Mexikon urak azkarrago irakiten du, tenperatura baxuagoan egiten duelako, baina janariak denbora gehiago behar du egosteko.\nBaina, zer eragina du aireak ura irakiteko orduan? Adibide bat jarriko dugu hau ulertzeko. Urtezahar gauean tabernak jendez gainezka daude. Taberna batetik atera nahi badugu, taberna zeharkatzea ez da erreza izaten. Horrelako zerbait gertatzen zaie ur molekulei.\nUra irakitean, ur molekulek energia nahikoa dute “taberna” zeharkatzeko eta alde egiteko. Baina, gabonzahar gauean, jende aunitz ibiltzen da kaletik ere. Gu, kalera ateratzeko, ez dugu bakarrik taberna zeharkatu behar, baizik eta tabernaren atean dagoen jendea ere gainditu behar dugu. Hauek airearen\nmolekulek egiten dutena egiten dute. Imajinatu, atera heltzen gara baina atea jendez gainezka dago.\nBerriz ere taberna barrura errebotatuta ateratzen gara. Hortaz, atean zenbat eta jende gutxiago egon, errazago ateratzeko aukera izanen dugu. Urari antzera gertatzen zaio: ur gainean aire asko badago, abiadura gehiago behar du bere presioa gainditzeko, eta hori tenperatura gehiago duenean bakarrik\nlortzen du. Itsas-mailan gaudenean, atmosfera geruza handiena dugu gainean. Gora egiten dugun heinean, aire geruza hori txikitzen da eta presio gutxiago egiten du. Hortaz: zenbat eta gorago egon, orduan eta presio-atmosferiko txikiagoa dago, urak azkarrago irakiten du tenperatura baxuagoan, eta\nhorregatik janariek denbora gehiago behar dute egosteko (tenperatura baxuagoan egosten direlako).\nHorrela, Everesten bagaude eta te bat nahi badugu prestatu, urak 65 gradu inguruan irakingo du, eta ez dugu Donostian bezalako tea prestatzea lortuko. Mendizaleek esaten dute Himalayako tea ez omen dela horren goxoa. Ni ez naiz egon eta ez dakit! :-)\nBestalde, hutsunezko bonba bat badugu, esperimentu polita egin dezakegu: edalontzi bat ur sartu bonba\nbarruan, termometro batekin (25 gradutan adib). Bonba martxan jarri, eta tenperatura igo gabe,\nmomentu baten ura irakiten du (airea kentzen dugu, eta presioa txikitzen. “Tabernako atea” libratzen dugu). https://www.youtube.com/watch?v=KIRfc9BDyDs\nIrakite-tenperaturaren desberdintasun honek ez du bakarrik eragina egosten den janarian. Labean egindakoan ere: errezetak ez dira berdinak altueraren arabera, eta errezeta liburuek askotan altueraren araberako zuzenketak dituzte.\nOlla-expressetan fenomeno hau erabiltzen dugu, baina alderantziz. Ongi itxita dagoenez, ura lurrintzean airearen presioa handitzen dugu, eta urak tenperatura handiagoan irakiten du: hórrela azkarrago egosten da janaria.


Bihar irekiko dituzte Sanduzelaiko Aquavoxeko kanpoko igerilekuak, eta edukiera 1.206 pertsona izanen da berdeguneetan | Ayuntamiento de Pamplona\n‘Eguneko’ sarrerak eta abonamenduak digitalki eskura daitezke https://www.pamplona.es/entradaspiscinas webgunean\n2021ko Ekaina 21a\nBihar irekiko dituzte Sanduzelaiko Aquavoxeko udal-igerilekuak. Espazioak, osasun-segurtasuneko egungo baldintzetan, 1.206 pertsonako edukiera izanen du instalazioetako kanpoaldean, pertsona bakoitzeko 4 m2 bermatzeko. Igerilekuak etenik gabe egonen dira zabalik, 10:00etatik 20:30era (aldagelak 20:45era arte). Irailaren 14ra arte.\nBeti bezala, eguneko sarrerak eskuragarri egonen dira, baina baita denboraldirako abonamenduak ere. Sarbidea errazteko eta erosoagoa egiteko, eta erabiltzaileei prozedura errazteko, aurten ere erosketa digitala egiteko aukera eskuragarri dago https://www.pamplona.es/entradaspiscinas webgunearen bidez. Helbide horrek ordainketa pasabide seguru batera darama eta bertatik kreditu-txartel zenbaki bat erabiliz erosten ahal dira. Murriztapen-eskubidea dutenek aldez aurretik honako izapide hau egin beharko dute: tarifa hori jasotzeko eskubidea ziurtatzen duen dokumentazioa descuentossanjorge@sedena.es helbide elektronikora bidali.\nInstalazioetara sartzen diren pertsonen trazabilitatea aplikazioaren bidez erregistratuko da, eta igerilekuan bertan sarrera erosten dutenei NAN zenbakia eskatuko zaie. Behin barruan, erabiltzaileek seinaleztatuta dauden joan-etorrietarako ibilbideak jarraitu beharko dituzte, eta gogoan hartu maskara nahitaez erabili behar dela, salbu eta bainatzerakoan eta igerilekuetarako joan-etorrietan, dutxetan, jan edo edateko une zehatzetan eta belardietan atseden hartzen egotean, baldin eta 1,5 metroko gutxieneko tartea mantentzen bada. 8 urtetik beherako haurrek une oro heldu batez lagunduta egon beharko dute. Instalazioetan erabiltzaileek eskuragarri izanen dute indarreko arauei buruzko informazioa, zeinak megafoniaz ere igorriko baitira, eta kolore kode bat ezarriko da eremu berdeen betetze maila seinalatzeko.\nIgerilekuen kanpoko hiru ontzietan 566 lagun egon daitezke aldi berean. Erretegien % 70 egonen da erabilgarri (bertan dauden 10 mahaietatik, 7, 8 mahaikideko mugarekin); mahai bakoitza zenbaki baten bidez egonen da lotuta dagokion erretegiarekin, eta aurreko eguneko 19:00etatik aurrera erreserbatu beharko dira telefonoz. Mahai bakarra erreserbatuko da dei bakoitzeko. Gune horietan zein erabilera libreko mahaietan desinfektatzailea, papera eta zakarrontziak egonen dira. Gimnasioa erabiltzeko ere txanda erreserbatu beharko da, nahi den ordua baino 48 ordu lehenago gehienez.\nZenbait dutxa eta aldagela erabilgarri egotea aurreikusten den arren, zerbitzu horiek ez erabiltzea gomendatzen da, eta ez da baimenduko hamakak instalazioko gordailuan uztea.


Euskalmetek eguraldi egonkorra iragarri du Urtezahar eta Urteberri egunetarako - 112 Larrialdiak - Segurtasun - Euskadi.eus\nTenperaturak urte-sasoi honetarako ohikoa dena baino altuagoak izango dira. Bi egunetan goi-presioak eta hego-haizea nagusituko dira.\nEuskalmet – Euskal Meteorologia Agentziak eguraldi egonkorra iragarri du Urtezahar eta Urteberri egunetarako. Tenperaturak urte-sasoi honetan ohikoa dena baino askoz ere altuagoak izango dira, batez ere isurialde kantauriarrean, 20 ºC-ak gainditu baitaitezke goi-presioen eta hegoaldetik joko duen haizearen eraginez.\nEuskalmeten arabera, abenduaren 31an, egunaren hasieran, zerua garbi egongo da eta behe-lainoa izango da barnealdeko zenbait puntutan. Tenperatura minimoak 5 ºC-tik beherakoak izan litezke Arabako zenbait lekutan.\nEgunean zehar hego-haizea nagusiko da eta indartsuagoa izango da Bizkaian eta Gipuzkoan, batez ere mendialdeetan. Horren ondorioz tenperaturak oso goxoak izango dira, batez ere eguneko ordu zentraletan. Horrela, tenperatura maximoak 20-22 ºC ingurukoak izan litezke isurialde kantauriarrean eta 16-18 ºC ingurukoak EAEko gainerako lurraldeetan.\nUrteko lehenengo eguneko eguraldia abenduaren 31koaren oso antzekoa izango da. Egunaren lehenengo orduak berriz ere hotzak izango dira, batez ere Arabako zenbait lekutan, eta minimoak 5 ºC-tik beherakoak izan litezke. Bizkaian eta Gipuzkoan tenperatura minimoak 8 eta 11 ºC artekoak izan litezke.\nIragarpen eguneratuak jarraitzea gomendatzen da Euskalmeten webgunearen bidez (www.euskalmet.euskadi.eus) eta Twitter (@Euskalmet) bidez, edo “Abisuak nahieran” zerbitzuan alta emanda. Larrialdietarako deitu 112 zenbakira.


Udaleku irekiak goizez bakarrik izango dira - Eskoriatza - Goiena.eus\nUdaleku irekiak goizez bakarrik izango dira\nImanol Beloki Unamuno 2022-05-06 17:11\nEskoriatzako udaleku irekietan, Txirikila Aisialdi Elkarteko hezitzailea haurrei argibideak ematen.\nUztailaren 5etik 22ra bitartean egingo dira 2010-2018 urte artean, biak barne, jaiotako haurrei zuzendutako udaleku irekiak. Izen-ematea zabalik, udal webguneko dokumentazioa bete beharko da, eta ordainketa agiria bidali txirikila@gmail.com-era.\nAzken bi urte hauetan, COVID-19aren pandemiagatik Eskoriatzako udaleku irekiak goizez bakarrik eskaini dira. Ordutegi aldaketaren inguruan gurasoen partetik balorazio onak jasota, uztailean egiten diren udalekuak soilik goizez eskaintzea erabaki dute antolatzaileek.\n"Gurasoen artean udalekuen ordutegiaren inguruko kontsulta bat egitea erabaki zen. Apirilaren 1ean hasi eta apirilaren 13ra arte egin zen kontsulta, eta kontsulta horretan bi aukera eman ziren: astelehenetik egubakoitzera 09:00etatik 13:00ak arte eta eguenetan 09:00etatik 17:00etara eskaintzea udalekuak edo astelehenetik egubakoitzera 10:00etatik 13:00etara eta 15:00etatik 17:00etara eskaintzea. Familia bakoitzari boto bat emateko aukera eman zitzaion. Guztira, 81 boto jaso ziren: 60, lehen aukeraren alde; eta 21, bigarrenaren alde. Hori horrela, hemendik aurrera udalekuak goizez izango dira", adierazi dute Eskoriatzako Udaleko Gazteria Sailetik.\nAzken bi urteetan bezala, aurten ere udaleku irekieratako izen ematea online bideratuko da. Dena den, modu horretan egiteko arazoak dituztenek modu presentzialean ere egin ahal izango dute, Tortolis ludotekan bertan, astelehenetik egubakoitzera, 16:45etik 19:15era.\nUztailaren 5etik 22ra bitartean izango dira 2010 eta 2018 urte artean, biak barne, jaiotako haurrei zuzendutako udalekuak, eta prezioak honako hauek dira: 70 euro haur bat, 135 euro bi haur eta 204 euro hiru haur. Hori horrela, maiatzaren 13ra arte dago epea izena emateko. Horretarako, izena emateko dokumentazioa bete beharko da, Eskoriatzako Udal webgunean dagoen formularioa beteta, eta ordainketa agiria txirikila@gmail.com helbidera bidalita. Ordainagirian haurraren izen-abizenak eta jaiotza-urtea jarri behar direla azpimarratu dute antolatzaileek.\nUdaleku irekietan hezitzaile gisa aritzeko, Eskoriatzako Txirikila aisialdi elkartea dagoeneko hasi da begirale bila. Curriculumak maiatzaren 9ra arte jasoko dira Tortolis ludotekan (17:00-19:00) eta txirikila@gmail.com helbidean. Eskoriatzarrek lehentasuna izan arren, ezinbestekoa izango da euskaraz ondo hitz egitea, lan formakuntzetara joatea eta curriculumekin batera tituluak atxikituta bidaltzea.


Benetako Euskadiren egunaren alde - Aberriberri bloga\nAstelehena, 26 apirila, 2010\n26 apirila, 2010 26 apirila, 2010\nJoan zen ostiralean Eusko Legebiltzarrak urriaren hogeita bosta “Euskadi Eguna” izendatzeko izan zuen plenoa entzundakoak zur eta lur nauka. Ez bakarrik PP eta PSOEren aldetik entzun behar izan genituenengatik, baita, eta hau ez nuen espero, alderdi abertzaleek ezezko botoak justifikatzeko egindako argumentuengatik. Eta norberak parlamentuan izandakoaren inguruan iritzia eman nahi badu, hor du bilkuraren transkripzioa esandakoak irakurtzeko.\nAlderdi popular eta sozialisten aldetik espero nituen argumentuak ez ziren sorpresa izan eta hor izan genuen berriro ere Eguiguren jauna, 1839ko legeari espainiako gorteek emandako “Foruen Berrespeneko” titulua indartu nahian, egun ere gure herriari lege triste honek eragindako hondamenean oinarritutako “arreglo” antzeko bat saldu nahian. Eta hori gutxi bazen Euskadi egunaren proposamen berak zioena ez da ez makala: “Historian lehen aldiz, arabat, gipuzkoar eta bizkaitarrok euskal autonomia garatuko duen instituzio bat partekatzen dugu”.\nTamalez EAJk izandako erantzunetan, bai parlamentuan eta bai kanpoan, ez dakit Eguigurenek emandako despiste maniobra dela eta, ez nuen Eguigurenek merezi zuen erantzunik entzun. Erabakitzeko eskubidea, 2005eko estatutua eta urriak 25eko egunaren inguruan zentratu baitzen gaia, baina galderaren muinari, Euskadiko egunak zer adierazi beharko lukeen eta legearen testu ahularen inguruan gutxi esan zelako.\nHamaikabatek tamalgarritzat jo zuen “euskal gizartearen gehiengoaren nahiaren aurkako erabakia” inposatu zelako baina argibide gehiagorik ez du eman. EAko parlamentaria plenora berandu iritsi zen eta ezer gutxi esan zuen, webgunean honakoa eskegiz: “Euskadiko Eguna izendatzearen aurka azaldu da Estatutua bete ez izana ospatzeak zentzurik ez duelako”. Beste behin, Euskadi eta Espainiako konstituzioan oinarritutako Elkargo autonomoa sinonimotzat emanez, argi dago horrelako lagunekin, Euskadik ez duela aurkaririk behar.\nEta horrekin nahikoa ez bagenu, Aralarreko Basabek emandako erantzuna hemerotekatan txukun gordetzekoa da:\n“(…) izenarekin ere harritu zamar geratu naiz, Euskadi Eguna.Orain arte nik ezagutzen nuen Txakoli Eguna, ezagutzen nuen Antxoa Eguna, eta orain nonbait Euskadi Eguna ere badaukagu. Nik txikitatik, ohitura batzuk behintzat gorriz handitu dut, eta Euskadi Eguna zein den orain arte jakin ez dudan bezala eta Euskadi Eguna zein den etorkizunean ere zein den jakingo ez dudan bezala, badakit Euskal Herriko Eguna zein den, Santa Ageda bezpera, ez dakit hurrengo baten adostasuna bilatzeko, proposatu beharko dugun jai eguna Euskal Herriko eguna izan dadin.”\nEgia esan bandera errepublikarpean alaitsu dagertzanen ekarpena Mayor Oreja berak ere ez luke hobeto egingo, aberri eraikuntzan tinko, Euskadi txorizo eta taloaren, berdel eta piperraren pareko mailan kokatuz.\nHain zaila da proposamen horretan esaten dena guztiz gezurra dela jakitea eta esatea, hots, Gernikako Estatutoa ez dela “Historian lehen aldiz, arabat, gipuzkoar eta bizkaitarrok euskal autonomia garatuko duen instituzio bat partekatzen dugun” testua? Hain zaila al da jakin eta esatea, Gernikako Estatutoa, amaituta ez egoteaz gain, abertzaleok gure burujabetzaren defentsan eginiko bide baten jarraitzailea dela, eta horrela mantendu izan dugula berrogehi urtez Euzko Jaurlaritza erbestean mantenduz, eta honen oinordekotza behin eta berriz defendatuz, Espainiako konstituzioak ordezkatzen zuen Frankismoaren erreformaren aurrean? Hain zaila al da jakin eta esatea Euskadi proiektuaren erakunde politikoa, orain dela hirurogeita hamalau urte sortu zela? Gure Ertzaintza 1936ko azaroan sortu zela mespresatuz Ares berak Ertzaintzaren eguna Maiatzean ezarri zuenean bezala, gure memoriaren tinkotasuna kolokan al dago berriro?\nBasabe jaunak antxoa eta txakolina ikusten duen horretan, agian bere alderdian ez diote azaldu, orain dela 74 urte gure herriaren borondateari esker sortu zela (bi estatutu onartu baitzituen 31koa eta 33koa) berak ezagutu nahi ez duen Euskadi, faxismoaren aurka borrokatzeko gertu, bigarren mundu gerran aliatuen alde borrokatuko zuen gobernua, euskal nahiaren sua nazioartera eramango zuena? Ez al dakigu bere zilegitasuna euskaldunengan zegoen eta hain alaiki ospatu duten Espainiako Errepublikan sortu zen erakundeetatik transiziorarte iraun zuen bakarra izan zela, euskaldunon“katea ez da eten” goiburuaren testigu adierazgarria?\nGure memoria eta erreflexu falta izugarri hau konpondu beharra dugu. Espero dut, desio dut, hurrengo lehendakari jeltzaleak, Euskadiren benetako lehen mugarri honi ondratuko duela, Jaungoikoaren aurrean apalik, Euzko-lur ganian zutunik, asabearen gomutaz eta Gernikako zuhaitzpean bere agindua ondo betetzea zin egin ondoren, euskotarren burujabetza-borondatearen lekuko eta faxismoaren aurka borroka egingo zuen eraikunde politikoaren gobernu paregabea sortu zeneko data jai nazional izendatuko duela. Urriak zazpi, Euskadi eguna.\n09:16 26 apirila, 2010\nYa me imaginaba k la respuesta d Larrazabal “Laia bai” no iba a ser muy imaginativa, xo la d el fiera Aralar manda huevos. Osea k en Santa Ageda ahora habra k kantar la internacional x la Euskal Herria sozialista. Aberri Eguna ya hay uno y lo d honrar a la Euzkadi d Agirre me parece muy bien. Dejaremos k ese dia los d Aralar pongan las txoznas kon la antxoa y el txakoli, k es lo k parece k kontrolan.\n10:22 26 apirila, 2010\nLas declaraciones de Aralar dejan muy claro qué es ser abertzale para ellos.\n10:46 26 apirila, 2010\nBa niri ordea, hotz utzi ninduten adierazpenak Egibarrenak izan ziren.\nEz zen Jose Antonio Agirrek egindakoaz oroitu, alegia ez zuen aldarrikatu Euskadi politikoko garai horretan jaio egin zela berak zuzendutako Eusko Jaurlaritza baten bitartez.\n11:05 26 apirila, 2010\nPengarria benetan Joseba Egibarreki behin eta berriz erakusten duen jakineza EAJren historiarekiko. Utzikeri galanta da hori. Jeltzaleok ditugun gloriak eta mugarriak aipatu gabe uzteaz gainera -Jose Antonio Agirre ez aipatzea negargarria da, Martxel, hala da, aurten bere urteurrenean baigaude- Egibarrek diskurtso benetan pegarria erabili ohi du, ideiarik gabekoa, beti urrutiko intxaurren bila.\n11:14 26 apirila, 2010\nBa Nemex oso argi zabiltza. Egibar analfabeto puroa da Euskal historiaren inguruan, irakurketak buruko mina ematen dio eta nahiago du askosaz trikitiari eragitea neurona bat nekatzea baino. Eta klaro ikusirik espainol nazkagarri hoiek oportunismo merkeenearekin datozela gure estatutoaren kimaketa ospatutzera ba iruditzen zait abertzaleen aldetik bestelako erantzun bat, sakonagoa eta emozionanteagoa izan beharko litzatekeela.\nAralarkoarenak ez dit batere minik ematen ze ikusten da tipo hauentzako euskal kausa oportunitate bat dela frustrazio horretatik nahi duten ezker politika eramateko. Eta klaro bere erakunde aman bezala, ezkerra nazioaren gainetik dago. Horregatik ba Euskadiren Egunak ez ditu emozionatzen, ez baita bertan iraultzarik gertatu eta horren umezurtz dira ba gure aralarkideak.\n11:45 26 apirila, 2010\nEz dezagun ahaztu gaur Gernikako bonbardaketaren urteurrena dela. Bonbak bidali dituztenak Euzko Legebiltzarrako buruan daude, bata burua da, gainera.\n13:47 26 apirila, 2010\nQuiroga pide “rebelarse” ante los que quieren “trasladar sus odios” a los jóvenes\nHa recalcado que el Estado de derecho “funciona para todos igual” y se ha referido a “estas personas que hablan de la Guerra Civil y están intentando abrir algo en lo que España ha sido modélica”: la transición a la democracia.\nLa presidenta del Parlamento vasco ha hecho hincapié en que la transición fue posible porque hubo una generación que apostó por abrir “un futuro” para España y ha dicho que es “una injusticia” que, treinta años después, haya personas que “entonces estaban muy contentas y, al final de sus vidas”, estén “tratando de sacar sus traumas personales”, “todo el odio y el rencor” que llevan dentro “y a ver qué pasa”. “Es una injusticia con nuestras generaciones, tenemos derecho a vivir una democracia que esas generaciones apoyaron hace treinta años”, ha argumentado.\n13:53 26 apirila, 2010\nEgibarrek ez zuen ezer esan Agirreren inguruan baina ezta urkullu edo ortuzarrek ere. Analfabetismo orokorra ote?\nAralarrena oso ondo, ongien deskribatzen dituen esaldia Euskadi eguna txipiroi egunarekin parekatzea da, espainiako errepublikaren urteurrenean hura goraipatuz artikuluak ateratzen dituzten bitartean. Azken finean “ezker abertzalea” terminoan ezkerra da sustantiboa eta abertzale adjetibo folklorikoa.\n15:47 26 apirila, 2010\nAralarrena hitzik gabe geratzeko modukoa da. Betidanik iruditu zaizkit oportunistak eta politikoki ergelak zirela (ez baitute inolako erakunde ardurarik, beraz, nahi dutena esanda ere, berdin du zer dioten); baina sekula ez nuen pentsatuko Euskadi Egunaren inguruko eztabaidan, Basabe jaunak esaniko txepelkeriak esan zitezkeenik. Aralarrek ibilbide laburra izango du horrelako legebiltzarkide mokoloekin.\n23:32 26 apirila, 2010\nOxel Erostarberen agerkuntza Intxortetako kanpetan bandera espainol batez apainezka erakusten du non jartzen duten bihotza tipo hauek. Batetik, bai, euskaldun izatearen konplejua eta barkamen eska-nahia eta bestetik ezker muturrekoekin homologazioa: horra hor Aralar-en nazio proiektoaren bi ardatzak.\n23:46 26 apirila, 2010\nGauza bat da kultura bat ez ezagutzea, hots, bertso hauek ez ezagutzea:\n“Santa Ageda bezpera degu\negun hontako jarduna.”\nBeste bat, ironia bat zer den ez jakitea.\nBeste bat, oraindik, errepublikak, espainiarra izanda ere, izan zituen gauza onak eta gure aberriari “ere” ekarri zizkion aurrerapenak ez ikustea…\nBaina, dena batera… Gehiegitxo. Zeri beldur ote zarete?\n18:14 27 apirila, 2010\nZuek Aralarkoak beti zabiltzate beldurraren asuntoarekin. Beldurra? Ezerre. Nazka besterik ez abertzale izena horrelako akonplejatu ezker-nahi kuadrilla batekin nahasita ikusitakoan.\nZuek prest zaudete espainol ezkerraren sinbolo oro asumitzeko eta noski baino noskiago banderitarena.\nEuskal Herriko eguna esaten al zuen Santa Agedarengatik? Ze barne erreferentzia ezkutuak! Inork ez daki Santa Ageda eguna Euskal Herriko eguna denik, baina kanta batek bai eta horregatik esaten du hori ironiaz beterik Aralarko batek.\nEz ditugu behar espainolak euskaldunaren kontura txiste merkeak egiteko.\nPrevious post Eztabaida / Debate: Nueva declaración de la izquierda abertzale / Ezker Abertzalearen adierazpen berria\nNext post La nueva religión


2013-09-25, Bilboko Torneoa, Carlsen eta Anand gabe, Berria-n.\nAsteazkena, 2013ko irailak 25a.\nFalta direnak gogoan.\nCarlsenek eta Anandek ez dute Bilboko torneoa jokatuko, munduko titulurako lehia prestatzen ari direlako.\nImanol Magro Eizmendi.\nGehiago hitz egin da ez daudenez, daudenei buruz baino. Grand Slameko Maisuen VI. Torneoa aurten berriz jokatuko da Bilbon, urriaren 7tik 12ra, eta faltan izango ditu bi jokalari oso handi. Viswanathan Anand munduko txapeldunak eta Magnus Carlsen FIDE zerrendako lehen sailkatua eta torneoaren azken bi aldietako txapeldunak ez dute parte hartuko. Azaroan munduko titulua izango dute jokoan, eta biak ala biak buru-belarri ari dira lehia hori prestatzen.\nEz dutela parte hartuko «azken orduko berria» izan dela azaldu zuten atzo antolatzaileek. Carlsenek eta Anandek azaroaren 7tik 26ra neurtuko dituzte indarrak, Chennayn (India), eta xake mundua hara begira dago. Aurretik, baina, Bilboko torneoa jokatuko da. Aurten Bilbon bakarrik jokatuko da, Mexiko Hiriak uko egin diolako antolatzeari. Azken bi aldietan Shanghain eta Sao Paulon ere jokatu zen. Hiri barneko kokagunea ere berria izango da: Zabalguneko merkatua. Aurreko aldietan, Alondegian eta Plaza Barrian jokatu izan da, beirazko kutxa handi baten barruan.\nAzken orduko berregituraketaren erruz, lau parte hartzaile izango ditu bakarrik, azken aldietan baino bi gutxiago. Levon Aronian armeniarra izango da faboritoa, FIDE zerrendako bigarren sailkatua. Iragan martxoan, laugarren izan zen munduko titulurako lehian sartzeko antolaturiko hautagaien torneoan. Aronianek oso ondo ezagutzen du Bilboko plaza: Azken bi urteetan hirugarren izan da, eta 2009an berak irabazi zuen. Aurten Alekhineren oroimenezkoa irabazi du, Parisen eta San Petersburgon jokaturikoa.\nBeste hiru partaideentzat, Bilboko maisuen torneoa jokatuko duten lehen aldia izango da. Shakhriyar Mamedyarov izango da Aronianen mehatxu nagusia. Azerbaijangoa munduko zazpigarren sailkatua da, eta aurten Pekingo Sari Nagusia irabazi du. Gazte mailako munduko titulua irabazi duen xakelari bakarra da.\nMichael Adams ingelesa munduko 12. sailkatua da egun, eta duela hilabete batzuk Dortmungo Torneoa irabazi zuen. Bere garaian, 2004an FIDEren mundu torneoko txapeldunorde izan zen, eta munduko titulua lehiatzeko hautagaien torneoan jokaturikoa da. Bilbon ariko den azken xakelaria Maxime Vachier-Lagrave gaztea izango da. 22 urte ditu, eta 14 urte pasatxorekin lortu zuen Maisu Handi titulua. Egun 26. sailkatua da FIDEren zerrendan eta Frantziako txapelduna.\nBilboko torneoa ligaxka bidez jokatuko da, bi itzulirekin. Bertan, Bilbo legea aplikatuko da: Garaipenek hiru puntu balio dute, eta berdinketek, bakarra. Sofia legea ere indarrean egongo da; beraz, epaile batek berdinketak ontzat eman beharko ditu jokalariek adostu ditzaten eragozteko.


IRRASAIOA Archivos - Txaramela\n15 Uzt · Aintzane · No Comments\nBiharko magazinean: 0 eta 36 hilabete bitarteko umeei zuzendutako ‘Gordon musika saioa’ gidatuko du larunbatean, uztailak 17, Aintzane Uriak Bartolomé Ertzilla Musika Eskolan. Gordon metodoa zer den azalduko digu, saioa nola antolatuko den aurreratuko digu eta musikak duen garrantziari buruz arituko zaigu programaren lehenengo orduan entzungai izango duzuen elkarrizketan. #107.8FMEntzun Durango Irratia on line: https://labur.eus/THGTE …\n23 Mar · Aintzane · No Comments\nEUSKADI IRRATIA “HIRI GORRIA”\nTxaramela Musika Eskola irratiko uhinetan!! Txaramela Musika Eskola Euskadi irratiko "Hiri Gorria" irrasaioan parte hartu zuen. Gure Eskolari izena ematen dion musika tresna aurkeztu eta bide batez gure Musika Eskolari buruz hitz egin genuen. Musika eta Txaramel hotsa lau haizetara !!


AEBetako patioa, Txinako konpainiak irabazi proiektu bat eraikitzen du - EU Reporter\nUS patioa, enpresa txinatarrak irabazi-irabazi proiektu bat eraikitzen\nDing Gang (r) en eskutik Pertsonen Eguneko\nZhang Qing-k, 47 urteko, Shanghai Construction Group (SCG) (Caribbean) Ltdko zuzendari nagusiak, zirkulu bat marraztu zuen Karibeko eta Erdialdeko Amerikako mapan. Zirkuluaren abiapuntua Trinidad eta Tobagoko Errepublika izan zen, bertan zuen egoitza. Zirkuluaren erdia Karibeko uharteetako herrialde batzuekin lotzen zen, gero Miamian barrena joan zen, Mexikora, Costa Ricara, Columbiara hedatu zen eta Trinitate eta Tobagoko Errepublikara itzuli ziren.\nZhang 20 urte daramatza hemen lanean, Txinatik 18,000 kilometrora. Beharbada, bera bezalako leku hau ulertzen duten pertsonak AEBetako patioan horrelako zirkulu bat marraztera ausartzen dira.\nHarekin egin nituen hiru orduko elkarrizketetan, zirkuluaren barneko garapen planen berri izan nuen hainbat aldiz. Bere konpainiak egin eta egingo dituen proiektuak Txinako finantza sektoreko eta Txinako enpresen garapen plataforma bihur daitezkeela espero du. Miami da proposatutako zentro logistikoa.\nZhang-en ikuspegia ez da hizketa lorezina edo hutsa, oso ondo baitaki Txinaren garapena Karibeko eta Erdialdeko Amerikakoekin ondo lotu daitekeela. Konexio horrek aurrekaririk gabeko aukerak emango dizkie AEBei.\nSCG-k eraikitzen lagundu duen Couva Haurren Ospitalea eta Prestakuntza Anitzeko Instalazioa adibide sinesgarria da. Nazioarteko arauekin eraikitako ospitale honetara sartu nintzenean, AEBek egindako ekipamendu ugari ikusi nuen. Ospitaleko oheak zeuden Hill-Rom, AEBetako mediku teknologien hornitzaile nagusia, itzalik gabeko lanparak Maquet konpainiaren, eta anestesia aparatuak eta elektrokardiografo makina AEBetako Mindray markarekin baina Txinan egindakoak.\nZhang-ek esan duenez, SCG-k ospitaleko proiektuaren kontratua jaso zuen, diseinua AEBetako enpresek egin zuten. Ekipamendua Trinitate eta Tobagoko gobernuaren eskutik erosi zuten Txinako gobernuak emandako maileguekin. Funtsezko ekipamendua AEBetan egin zen. Estatu Batuetan zeregin nagusia da arreta medikoko instalazioetan eta AEBetako eskualdean duten eragina.\nLaster martxan jarriko duten ospitalea bisitatu nuenean, Asiako Txina eta AEBetako lankidetzan pentsatzen jarraitu nuen. Irailean, bi herrialdetako estatu buruak Washingtonen bilduko dira. Ez dute denborarik Karibeko eremuko enpresa txinatarren garapena eztabaidatzeko, eztabaidatzeko agenda garrantzitsuagoak baitituzte.\nHala ere, espero dut Barack Obama AEBetako presidenteak denbora pixka bat gerta dezakeela Couva ospitalea bezalako proiektuetan pentsatzeko eta txinako konpainiek amerikarrentzako aukerak nola sortzen dituzten ikusteko bere lorategian.\nGlobalizazioak sakontzen duen heinean, alderdi batek garapenerako aukerak beste alderdi bati ematen dizkion bitartean, alderdi gehiago izango dira onuragarriak, eta horrek lehen alderdiari onura emango dio. Zhang-ek eta bere lankideek agian ez dute AEBetako estrategia globala guztiz ulertzen, baina printzipio hori guztiz jakitun dira.\nObamaren administrazioa AEBetako enpresak Asian garapen proiektuetan parte hartzera bultzatzeko prest badago antzeko planteamendu batean, Asiaren garapenaren mesederako emaitza positiboagoak sortuko dira.\nOraingo fasean lortu ezin badu ere, Txinako "One Belt, One Road" programarekin bat egin dezake. Abantailak partekatu eta, aldi berean, besteentzako onurak sor ditzake.\nAEBek horrelako erabakiak hartzea oztopatzen duten faktore politikoak dira ekonomikoak baino.\nLitekeena da Washingtonek Asiako Azpiegituretarako Inbertsio Bankuarekiko duen jarrerak garapen aukera arraroa galtzea.\nAsiak AEBak behar ditu, Couva ospitaleak AEBetako ospitaleko oheak behar dituen bezala. Baina hori ezin da itsasontzi ontziak soilik saltzen.\n(Iturria: People Daily Daily eta Global Times)\nGai erlazionatuak:Txinako irabazi-proiektuaezaugarrifull-imageSCGShanghai Construction GroupAEBetako patioaZhang Qing


Ezagutu Sormene, Galdakaok euskal kulturari emango dion plaza berria! — Gaztezulo\nEzagutu Sormene, Galdakaok euskal kulturari emango dion plaza berria!\nEzagutu Sormene, Galdakaok euskal kulturari emango dion plaza berria! Abenduaren 14tik 20ra, kultur plaza berri batez gozatzeko aukera izango dugu. https://www.gaztezulo.eus/albisteak/ezagutu-sormene-galdakaok-euskal-kulturari-emango-dion-plaza-berria https://www.gaztezulo.eus/albisteak/ezagutu-sormene-galdakaok-euskal-kulturari-emango-dion-plaza-berria/@@download/image/Captura de pantalla 2020-12-09 a las 09.33.50.png\nAbenduaren 14tik 20ra, kultur plaza berri batez gozatzeko aukera izango dugu.\nEz dira kulturarentzat garai honenak, baina pandemiaren aurrean bide berriak ireki dira; gauzak horrela, Galdakaok Sormene sortu berri du, euskal kulturaren plaza; Torrezabal kultur etxea izango dute plaza fisikoa, eta ekimenak streaming bidez eskainiko dute guztiek gozatu dezaten.\nAbenduaren 14tik 20ra bitarte, antzerkia, musika, dantza, literatura, bertsoak, ilustrazioa; aurkezpenak, tailerrak, solasaldiak, ikuskizunak eta abar handi bat eskainiko dute Sormenen. Askotariko hamaika jarduera bilduko ditu sormenen plaza izango den horretan, oinarri komun batzuekin: kultura, euskara eta emakumea; kultur diziplina ugari bilduko dira aste osoan zehar, euskaraz izango dira guztiak, eta emakume sortzaileenak %80tik gora. Herritar, sortzaile eta kultur zaleen bilgune izango da. Galdakaotik Euskal Herrira jauzi egingo duena, eta Euskal Herritik Galdakaora. Denboran irauteko helburuz jaioa, heltzear da Sormene.\nEgitarauari berari dagokionez, 14tik 18ra, astegunez, ikastetxeentzako prestatutako tailerrak izango dira goizetan, hainbat disziplinaren inguruan. Arratsaldez, errezitaldi, antzerki, kontzertu eta bestelako emanaldi irekiak izango dira. Asteburuarekin batera, Durangoko Azokako Ahotsenea helduko da Galdakaora. Liburu eta disko aurkezpen etengabeak izango dira 19 eta 20 larunbat eta igandean, eta baita kontzertu, ipuin kontaketa eta dantza saioa ere.\nZer da Sormene - EGITARAUA PDF-n


Asko izan dira Errakik gaurko (urtarrilak 10) deituak zituen mobilizaziotara hurbildu direnak, izan ere, ehundaka gazte elkartu dira Iruñean eta Donostian. «Okupazioaren kontrako ofentsibari autodefentsa» lelopean manifestazio bana egin dute aipatu hiriburuetan, okupazioak berak azken aldian jasan duen eraso andana salatu asmoz. Komunikabideek, esate baterako, sekulako arreta jarri diote pandemia garaiotan izan diren okupazio kasuei eta, gehienetan, lotsarik gabe okupazioa kriminalizatu eta gaitzesteko erreparatu diete horiei. Erasoak, alabaina, edonolakoak izan dira: «Desokupa» antzeko taldeen agerpena eta euren aktibitatearen gorakada; okupazioa bera zailagoa egiten duten zuzenbide-neurriak eta, aldi berean, okupazioa gogorrago zigortzen dutenak; kaleratze eta arpilatzeak; eta abar luze bat. Manifestazioetara gerturatzeko motiboak agerikoak ziren, baina Errakik, langile kontrolpeko espazioen babes sareak, zailtasun ezberdinei egin behar izan die aurre gaurko manifestazioak esanguratsuak izan zitezen. Bada, testuinguru zehatzak berak egiten dute berezi gaurko eguna, mobilizazioak arrakastatsuak izan baitira oso.\nAkusazio ezberdinak egin izan zaizkio Errakiri, duela gutxira arte oso presente egon izan direnak. Eta mingarriak izan dira, bai, babes sarea bera eta haren lana ondo ezagutu gabe edozer esan izan da-eta; hala ere, Errakirekin zuzenean lan egin izan duten horiek gertutik ezagutu ahal izan dituzte babes sarearen eraginkortasuna eta lan moldeak. Hau da, nor diren, nola eta zer helbururekin egiten duten lan. Azken honen poderioz, gaurko egunez argi azaldu zaigu Errakik orain arteko ibilbide laburrean lortu duen hori, manifestazio biak, nolabait, Errakiri berari babesa adierazteko ekimenak ere izan dira-eta. Bere burua aurkeztu zuen unetik ahalko oztopoei egin behar izan die aurre Errakik, eta egin egin die adore handiz. Proletariotzak bizitzeko eta militatzeko baliabide urriak dituen garaiotan Errakiren lana behar-beharrezkoa da, okupazio eredu politiko eta eraginkorra posible egin baitezake halako babes sare batek. Hori dela-eta, txarto esaka ari direnek patxadaz hausnartu beharko zuten zeri zuzentzen zaizkion oldarkor: ez da Errakik egin zezakeen lana gutxiesteko motibo arrazionalik, ezta bere eraginkortasuna termino moraletan ukatzeko argudio sendorik ere. Soilik norbere berekoikeria eta erosotasuna oinarri dituen balizko askatasun baten izenean egin dakioke aurre Errakiren asmo politikoari, langile aristokraziaren gaitza besterik ez den delako askatasunaren izenpean. Mesedez, ez iezaiozue proletariotzari, benetan behar duen horri, antolakuntzarako aukera zentzudun hau ukatu, ez behintzat honen beharrik ez duzuenok.


Gasteizek nekazaritzako elikagaien sistema jasangarri batera iristeko IGIk ekintza plan bat landuko du . El Correo\nGasteizek nekazaritzako elikagaien sistema jasangarri batera iristeko IGIk ekintza plan bat landuko du\nGasteizek datorren hamarkadarako nekazaritzako elikagai-sistema jasangarria lortzeko ekintza plan bat landuko du, Ingurugiro Gaietarako Ikastegiaren bitartez. Lan horrek “tokiko ekoizpenaren eta kontsumoaren arteko lotura sustatu behar du, xede hauekin: klima-aldaketara egokitzeko gauza izatea, haren aztarna ekologikoa murriztea, sistemaren inguruan jarduera ekonomikoa sustatzea, herritar oro elikagai osasungarriez hornitzea, ohitura osasungarriak sustatzea, nekazaritza eremuetako herrietako jarduera tradizionalak eta lurra babestea, eta gardentasuna eta elikagaiek daramaten informazioaren benetakotasuna sustatzea“, azaldu du IGIko lehendakari Iñaki Prusillak.\nElkarte zein banakoekin hainbat urtez elkarrekin lanean aritu ondoren, orain Gasteizek elikagaien alorrean etorkizun iraunkorragoa lortzeko egin duen apustua indartu nahi da, ekintza plan bat landuz. “Planteamendu horrek IGIko kontseiluaren eta Udalbatzako alderdi politikoen sostengua eta adostasuna du“, baieztatu du Iñaki Prusillak. Berez, 2014ko martxoan Udalbatzak Elikaduraren Udal Plana lantzea onetsi zuen, aho batez.\nOrobat, 2015ean udalerriko nekazaritzako elikagaien sistemaz egindako aurretiazko analisia du Udalak, eta hori berrikusi eta osatzeko partaidetza-prozesu bat gidatu du. Aipatutako prozesua 2016ko lehen seihilekoan garatu da, eta guztira 105 pertsonak hartu dute parte; lantegietan 224 asistentzia zenbatu dira. Fase horren amaieran, ondorioen agiria landu da, zeinean hogeita bat helburu eta lehentasunezko 100 bat neurri jaso baitira.\nOrain, Udalari helburuak lortzen laguntzearren, plana idazteko laguntza teknikoa kontratatzeko lehiaketaren baldintza-agiria onetsi du IGIren kontseiluak. Aurrekontua 35.000 euro da, eta hautatutako enpresak sei hilabete izango ditu lana burutzeko, IGIk eta sailarteko lan-talde batek emandako datuetan oinarrituz. Enpresak informazio saio bat antolatuko du nekazaritzako elikagaien estrategiarekin zerikusia duten agenteentzat, eta estrategiaren garapena aldian behin berrikusteko jarraipen-sistema ere landuko du. Ekintza planak epe ertaineko helburuak ezarriko ditu, 2017tik 2025era arte.\nNekazaritzako elikagaien sistema sustatzerakoan Gasteizko Udalak egiteko hauek izango ditu: hirigintza plangintza hobea (nekazaritza lurrak babestea), elikagaien kudeaketa publiko iraunkorragoa (udal baliabideetan produktu lokal eta ekologikoen kontsumoa sustatzea), elikagai osasungarriagoak eta tokiko ekoizpena gehiago kontuan hartzen duten kontsumitzeko ohiturak sustatzea, eta udalaren landa funtsak baliatzea nekazaritza ekologikoko ekimenak abian jartzeko. Ingurugiro Gaietarako Ikastegiak nabarmendu duenez, hiriko testuinguruak aldeko ezaugarriak ditu, esate baterako, herritarren parte-hartzerako kultura historikoa, hiriak landa eta natur ingurunearekin duen lotura estua, Euskadiko kultura gastronomikoa, eta nekazaritzako elikagaien arloan burujabe izatearen aldeko joera orokorra.


Segundan — Eibar.ORG | Eibarko peoria\nHemen zaude: Hasiera / Blogak / Harrikadak / Segundan\nMikel Iturria 2007/06/22 06:00\nLagartija Nick taldearen saioan egon naiz Gazteszenan. Ekitaldi honekin Musikaren Eguna ospatu nahi izan du garagardo marka batek Donostian. 1996an Morente artista flamenko handiarekin grabaturiko Omega gustuko lanen artean badaukat ere, inoiz ikusi gabea nuen zuzenean Granadako talde zaratatsua eta azkar joan da ordubeteko emanaldia.\nAfalorduan Irutxuloko Hitzaren laguntza izan dut. Donostiako egunkariaren bezperako zenbakian Gaztelumendi anaiek idatzitako Primeran artikulua irakurri dut. Bertan Realaren jaitsiera aipatzen dute, futbolak duen garrantzia bere tokian jarriz.\nGaurko gutunen artean, berriz, ekainaren 30ean Realaren Ez-ohiko Batzar Nagusirako deialdia jaso dut. Ez dakit agertuko naizen (agian hauei emango dizkiet nire bost akzioak), baina ezinezko ikusten dut gaur egungo agintariak klubetik joatea.\nAsteartean egin nuen topo taberna batean Administrazio Kontseiluko zenbait kiderekin. Anoeta Estadio aldamenean zeuden bilera baten ondoren. Ez zegoen jende askorik, baina lasai aritu ziren solasean.\nEz da lehenengo aldia beraiekin topo egiten dudala taberna horretan. Realak Osasunaren aurka galdu ondorengo astelehenean, lanetik atera eta bertara joan nintzen trago bat hartzera. Han zeuden kontseilu kideak. Buelta eman eta etorritako bidetik joan nintzen etxera. Edozer gauza esateko moduan nengoen-eta.\nEz dut esango direktiboak jipoitu behar ditugunik, baina ezer pasatuko ez balitz bezala ibili nahi izateak, klubaren aginte makilarekin jarraitu nahi izateak, amorrarazten nau.\nBi urteko kudeaketa negargarria egin ondoren, egungo Administrazio Kontseilua ez da gai taldea Lehen Mailan jartzeko. Utikan.\nKeler-en iragarkidxa ikusten dodanean neure burua identifikauta ikusten dot. Iragarkidxa Gipuzkoan topautako bandera txuri-urdin erresistenteen irudiekin eginda dago, noski. Baina Botxora hurrengo batean etorriko zariela, Unamuno plazan agertzen bazarie, metrotik urtenda edo, hartu Iturribide kalea Santutxuruntz, gero hartu lelengo kalea eskumara (Fika), igo errebuelta bat, igo bigarrena eta bueltan topauko dozue adreiluzko fatxada deukon etxe bat, etxe zaharren artean.\nBegiratu gora eta ikusiko dozue beste bandera erresistente bat.\nAtzeko aldean ikusten den kartela ere, Primerakoa ala Segundakoa da? Erderaz bakarrik idatzita dagoela dirudi....Berdin egin al zuten Jai-nekenekoak Bartzelonan?


Ingeteam Belgikako merkatura heldu da - SPRI\nIngeteam-ek Belgikan kokatutako parke eoliko baten operazio eta mantentze zerbitzuak burutuko ditu\nKonpainiak Berlozeko parkean instalatutako 17,5 megawatteko potentziaren mantentzeaz arduratuko da\nIngeteam Service talde industrialak, Belgikako ekialdean kokatutako parke eoliko baten operazio eta mantentze zerbitzuak burutzeko kontratua eskuratu du, euskal enpresa, Europako herrialde honetan sartzea suposatzen duena.\nKonpainiak Belgikan lotutako kontratu honekin, Berlozeko parkean instalatutako 17,5 megawatteko potentziaren mantentzea bere gain hartzen du baita Europan bere lekua sendotu ere.\nBelgikak 1.960 megawatteko potentzia eolikoa du eta azken urteetan, hazkunde jarraitua bizi izan du, batez ere offshore sektorean.\nBelgikan sinatutako kontratuak, aurten Ingeteamek Europan izandako %50eko hazkundean lagundu du. Esparru orokorrean, Ingeteam Servicek potentziaren mantentzea ia 2 gigawatt areagotu du 2014 urtearekin alderatuta.\nSektorekako analisian, segmentu eolikoak %40ko aurrerakada izan du eta fotovoltaikoak %48ko igoera izan du. Gainera, Igeteam Servicek, sorkuntza planten merkatuan garapen nabarmena izan du, Oil & Gas-en sektorean sartuta.\nEnpresaren nazioarteko presentzia, urte honetan zehar Errumanian eta Filipinetan filialak ireki ostean, 17 herrialdetara heldu da.


Airbus A330 livery pakete anitza FSX/P3D 8 hilabete Duela aste 1 # 1599\nNahiko mesedez, Cebu Pazifikoko gibel zaharrak eta berriak gehitzeko addon eguneratzean. Eskerrik asko. Horra hor Cebu Pazifikoko librearen itxura. Barkatu nire ingelesa ikaragarria dela. Ireki maite hegazkina.\nAzken aldaketa: arabera petvel.\nAirbus A330 livery pakete anitza FSX/P3D 8 hilabete Duela aste 1 # 1601\n"Nahi dut"? Zer esan "nahiko mesedez"?\nAirbus A330 livery pakete anitza FSX/P3D 8 hilabete Duela aste 1 # 1602\nOngi egina! Zure ingelesa ondo dagoela uste dut. Espero dut Rikooook hegazkinak zuretzako margotzea\nOrria sortu: 0.344 segundotan


Kale eta bale. Deia, Noticias de Bizkaia\nJuanra Madariaga - Domingo, 18 de Marzo de 2018 - Actualizado a las 06:00h\nKARTZELA-ZIGOR luzeagoak eta ilunagoak nahi dituzte Espainiako gobernuko eskuinekoek, benetako hiltzaileak leku horretan ustel daitezen. Egun hauetan, Andaluziako umearen hilketa lazgarriaren barruko izu eta amorru kolektiboari etekin lotsagarria atera nahian aritu dira PPko politiko batzuk, kondena luzatu egin behar dela esanez. Baina, sasoi berean, Espainia osoko unibertsitateetako zigor-zuzenbideko ehunka katedratikok manifestu bat zabaldu dute, luzamendu hori gai-tzetsiz, ez baitu inondik inora gure gizartea hobetzen.\nBetikoek errepresioan baino ez dute sinesten, eta konbentzimendu osoz diote dena oreka daitekeela zigor-sistema gogortzearekin. Unea probestu dute, eta milaka botoren galtzaile direla jakitun, beste arlo batera iragan dira, orain emozio eta haserrealdien krispazio unetan aztarrika jarduteko.\nEspainiako hedabideek laguntza paregabea ere luzatu diote kontuari, eta guk oihartzun inposatuan entzun behar izan dugu (agian hemen gutxiago). Ehunka orduz aritu dira horretarako propio antolatu diren obszenidadez beteriko saioetan, hilketari buruzko “azken ordua eta azken minutua” ematen, gurasoen espantuaren argazkirik zehatzena eta egunkarietako titulurik groteskoena puntualki argitaratzen. Hilberrien gorpuzkinetatik jaten duen kazetaritza amorragarria ikusi dugu, eta horixe bera egin dute politikoek geu nazkatzeraino.\nBaina batean kale, bestean bale. Dena ez da euren onurako izango. Orain, Estrasburgok esan dio Espainiari errege-erreginen erretratuak erretzea (ehunka erre dira honezkero) ez dela delitua, eta bide beretik aritu da Amnesty International entitatea terrorismoaren hegopean kabitzen den delitua euren zigor kodetik ken-tzeko esanez. Estatu Espainolak su errealaren kausaz auziperaturiko gazteei indemnizazio bat eman beharko die gainera. Honek bide berriak sor ditzake artistak, kantariak, idazleak eta bestelako herritarrak isilarazteko eta adierazpen askatasuna murritzeko sortu duten Mozal legearen kontra jarduteko.\nZentzunbakotasuna ahultzen ari den seinale.


Kayak Surfeko Mundukoa Bizkaiko uretara iritsiko da - GARA\nAURKEZPENA Nazioarteko proba\nKayak Surfeko Mundukoa Bizkaiko uretara iritsiko da\n17 herritako 150 kirolari, 21 euskal herritar eta euskal selekzioa barne, Bakion eta Mundakan ostiralean hasiko den Munduko Txapelketan izango dira.\nOstiraletik aurrera Bakio eta Mundakara joaten direnak Kayak Surf espezialitateko Munduko Txapelketaz gozatu ahal izango dute.\nDelakoa zer-nolako modalitatea den ez dakitenentzat, Kayak Surfa olatu gainean piraguan aritzean datza. Horiek hala, kirol hori praktikatzen duten 15o kirolarik bat egingo dute urriaren 19tik aurrera Bizkaiko bi herrietan. Guztien helburua, hartu-eman kulturala izatea eta kirola bultzatzea izango da.\nTxapelketaren aurkezpena Bilbon egin zuten atzo. Bertan, antolakuntzako Luis Abando, euskal selekzioaren hautatzaile Edu Etxeberria, Bakioko Alkate Txomin Renteria eta probaren babesle BBK-tik Alberto Rodrigez bildu ziren. Abandok argitu zuenez, txapelketa bitan banatzen da: norbanakoena eta selekzioen artekoa.\nNorbanakoan, Gazteak, Emakumezkoak, Masterrak eta Gran Master kategoriak daude.\nSelekzioei dagokienez, Bakion eta Mundakan hamar talde nazional arituko dira lehian. Hortaz, Euskal Herriko, Ingalaterrako, Galesko, Ipar Irlandako, Irlandako, Ameriketako Estatu Batuetako Ekialdeko, Ameriketako Estatu Batuetako Mendebaldeko, Chanel uharteetako eta Jersey uharteetako parte-hartzaileak izango dira. Horietaz gain, beste zazpi herritako ordezkariak ere izango dira.\nHorrekin batera, Abandok argitutakoaren arabera, Kayak Surfean espezialitatean jarduten diren kirolari gehienak ez dira gazteak. Izan ere, modalitate hori praktikatzen duten gehienak «35 eta 55 urte bitartekoak dira, munduko onenak, hiru edo lau salbuespen kenduta adin horietakoak dira».\nBestalde, euskal hautatzaile Edu Etxeberriak zehaztu zuenez, 21 euskal parte-hartzaile izango dira txapelketan. Euskal selekzioko kideak zeintzuk izango ziren hautatzeko, Etxeberriak azaldu zuenaren arabera, bi proba hartu zituen aintzat: Euskadiko Txapelketa eta Euskadiko Kopa. Bere esanetan, bost Mundukoetan parte hartu ondoren, «talde oso bat izango dugun lehen Mundukoa izango da». Izan ere, aurtengoa euskal selekzioak junior eta emakumezkoetan parte-hartzaileak plazaratuko dituen lehen txapelketa izango da.\nEuskal selekzioaren kategoria guztiak osatzen duten kirolariak honako hauek izango dira: Oskar Martinez, Ibon Agirrezabala, Txabi Caballero, Luis Abando, Mikel Arce, Edu Etxeberria, Kristina Ferrer, Jus Erguin, Libe Lafuente, Xabi Olano, Ander Arrizabalaga, Txema Carreto, Garazi Iturralde eta Ainhoa Rementeria.\nAzkenik, Bakioko alkate Txomin Renteriaren hitzetan, «herri agintari batentzat, hain garrantzitsua den proba baten aurkezpenean egotea izugarria da». Beraz, Renteriaren ustez, «zorte handia eta harrotasuna pizten du Munduko Txapelketa Mundakan eta Bakion, nire kasuan, egiteak».


Lege oharra | Zaraobe Institutua Ezagutu\nZikloei buruzko informazioa\nBisita eta bilera pertsonala eskatu\nInformazioaren eta Merkataritza Elektronikoaren Gizartearen Zerbitzuen Legeak (LSSICE) bere 10. artikuluan xedatzen duena betez, jasota geratzen da https://descubrenos.zaraobe.net domeinu-izena duen webgunea Zaraobe Institutuarena dela (IFK zenbakia: S-4833001-C; helbidea: Etxebarriaur, 8, posta kodea 01470, Amurrio (Araba), eta telefono-zenbakia 945 39 30 00).\ndescubrenos.zaraobe.net webguneak, bere egitekoa betetzeko, testu-edukiak, eduki grafikoak, ikus-entzunezkoak, plastikoak eta teknikoak banatzen ditu. Aipatu edukien copygriht-a Zaraobe Institutuarena da, eta, eduki horiek erabiltzaileak erabili ahal izateko, erabiltzeko kondizio hauetan jabetza intelektualaren eskubideen gain zehazten diren klausulei jarraitu behar zaie.\nJabetza intelektualaren eskubideak.\nhttps://descubrenos.zaraobe.net web guneko edukiak obra intelektualtzat hartzen dira eta Estatuan eta Europan indarrean dagoen Jabetza Intelektualaren babestuta daude. Copyriht-aren titularrak baimena ematen du edukiak kondizio hauen arabera erabiltzeko:\nErabiltzaileak baimena du ataria osatzen duten edukiak kopiatzeko, banatzeko, eraldatzeko eta denen eskura jartzeko, eta, bereziki, gune honetako edikietatik abiatuta, obra deribatuak eta obra konposatu eta bereiziak sortzeko.\nBaimen honen kondizioren bat betetzen ez den une berean amaitutzat joko da baimen osoa; uste bada klausularen bat baliorik gabea dela edo baliorik gabe utz deitekeela, klausula horrek ez die baliozkotzat jotzen diren gainerako kondizioei eragingo; aipatu kondizioak aldatzen badira, aldaketa horrek ez die eragingo aldaketa egin baino lehen emandako baimenei; baimen horiek indarrean segituko dute, baldin eta titularrak eta erabiltzaileak kontrakoa adosten ez badute idatziz.\nhttps://descubrenos.zaraobe.net web gunera estekak ezartzeko kondizioak: https://descubrenos.zaraobe.net atari hezigarriarekin hipertestuak ezartzea nahi duten zerbitu-emaileek posta electronikoko halbide honetan eska ditzakete: fp@zaraobe.net. LSSICE legearen 17.1 artikuluan ezarritakoaren arabera, titularrak, edukietara edo bilaketa-tresnetara egindako estekak ezabatu edo baliorik gabe utz ditzake, betiere legez kontrako jarduera edo informaziodun estekak direnean edo kalte-ordaina jaso dezaketen hirugarrenen eskubideak edo ondasunak kaltetzen direnean.\nWeb gunearen titularrak, Zaraobe Institutuak, ez du bere gain hartzen jabetza intelektualaren legeak elementuei dagokienez erabiltzaileek egin lezaketen erabilera desegoki edo lege-urratze posibleen ondoriorik, ezta gai honi buruz zehaztu diren erabiltzeko kondizioak urratzeari dagonionez ere.\nZaraobe Institutuak https://descubrenos.zaraobe.net atariak, jasotzen dituen eduki hezigarriaren eta informazioaren eguneratzea eta zehaztasuna zainduko ditu, betiere informazio orokorra denean eta ez pertsona edo erakunde edo organismo ofizialei dagozkien zirkunstantzia zehatzei dagozkienak direnean. Edukien autoreek emandako iritziez ari garanean, Tartanga Goimailako LH Institutuak ez du hartzen erantzukizunik bere gain, gunearen erantzule gisa ez baitu gunearen egiazkotasunaz edo zehaztasunaz edo zintzotasunaz erantzuten.\nZaraobe Institutuak ez ditu bere gain hartzen web gunean eskainitako zerbitzuetarako sarbideari, funtzionamunduari eta eraginkortasunari dagokienez une batean sor litezkeen akats teknikoen ondorioak, ezta aipatu zerbitzuak zergati teknikoengatik, zorizkoengatik edo ezinbestekoengatik eteteari edo bertan behera uzteari dagokionez ere.\nAplikatu beharreko legea.\nErabilera-lege hauek lege hauen arabera idatzi dira: Espainian indarrean dagoen legediaren arabera, zehatzago esanda, 2002ko uztaileko 11ren Informazioaren Gizartearen eta Merkataritza Elektronikoaren Zerbitzuen Legearen arabera, Espainako arau zibil eta merkataritzakoen arabera eta baita datu pertsonalak babesteko eta kontsumitzaile eta erabiltzaileak babesteko araudiaren arabera ere.\nArgibide gehiagotarako, edota iradokizunak edo proposamenak egiteko: fp@zaraobe.net helbide elektronikora jo dezakezue, edota erabiltzaileentzako arreta-zerbitzuko telefonora: 945 39 30 00, edota posta-helbide honetara: Etxebarriaur kalea, 8, 01470, Amurrio (Araba).\nGoizez 0900 – 1300\nLege oharra - Cookie politika - Pribatutasun politika\nCookie-ak erabiltzen ditugu zure esperientzia hobetzeko. Nabigatzen jarraitzen baduzu, haien erabilera onartzen dituzula aditz ematen diguzu. ONARTU UKATU Leer más


2082ko otsailaren 27ko eguzki eklipsea - Wikipedia, entziklopedia askea.\n2082ko otsailaren 27ko eguzki eklipsea\n141 (70(e)tik 27)\n2082ko otsailaren 27ko eguzki eklipsea eklipse anularra izango da. Eguzki eklipse bat Ilargia Lurra eta Eguzkiaren artean igarotzen denean gertatzen da, Lurrean dagoen ikusle batentzat Eguzkiaren argia osorik edo zati batean estaliz. Eguzki eklipse anular bat gertatzen da Ilargiaren itxurazko diametroa Eguzkiarena baino txikiagoa denean, zuzenean eguzkiaren argi gehiena blokeatuz, eta Eguzkia koroa zirkular bilakatuz. Anulartasuna Lurraren gainean oso esparru estuan gertatzen da, eta eguzki eklipse partziala bere inguruan milaka kilometrotan zehar hedatzen da.\n0,9298ko magnitudea izango du. Eklipse osoaren iraupenik handienak 8 minutu eta 12 segundoko iraupena izango du. Hau 1764ko apirilaren 1eko eguzki eklipsearen ondoren Bilbo zeharkatuko duen lehen eguzki eklipse anularra izango da.\nOrriaren azken aldaketa: 12 otsaila 2021, 19:08.